Source: http://europa.eu/rapid/press-release_MEMO-18-4486_mt.htm
Timestamp: 2019-06-20 12:35:05+00:00
Document Index: 1946632

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - Il-pakkett tal-proċeduri ta' ksur ta' Lulju: id-deċiżjonijiet ewlenin
Il-pakkett tal-proċeduri ta' ksur ta' Lulju: id-deċiżjonijiet ewlenin
Fil-pakkett tagħha ta' kull xahar tad-deċiżjonijiet dwar il-proċeduri ta' ksur, il-Kummissjoni Ewropea (“il-Kummissjoni”) qiegħda tieħu azzjoni legali kontra l-Istati Membri li ma qdewx l-obbligi tagħhom skont id-dritt tal-UE. Dawn id-deċiżjonijiet, li jkopru diversi setturi u oqsma ta' politika tal-UE, għandhom l-għan li jiżguraw l-applikazzjoni kif suppost tad-dritt tal-UE għall-benefiċċju taċ-ċittadini u tan-negozji.
Id-deċiżjonijiet ewlenin meħuda mill-Kummissjoni qed jiġu ppreżentati hawn taħt, skont il-qasam ta' politika. Il-Kummissjoni qed tagħlaq ukoll 80 każ li fihom il-kwistjonijiet mal-Istati Membri kkonċernati ssolvew mingħajr ma l-Kummissjoni kellha għalfejn tkompli għaddejja bil-proċedura.
Għal iktar informazzjoni dwar il-proċedura ta' ksur tal-UE, ara l-MEMO/12/12 sħiħa. Għal iktar dettalji dwar id-deċiżjonijiet kollha li ġew meħuda, ikkonsulta r-reġistru tad-deċiżjonijiet dwar il-proċeduri ta' ksur.
(Għal iktar informazzjoni: Nathalie Vandystadt – tel.: +32 229 67083, Inga Höglund – tel.: +32 229 50698)
L-ispettru tar-radju: il-Kummissjoni titlob lill-BELĠJU jikkonforma mar-regoli tal-UE dwar l-ispettru
Illum, il-Kummissjoni Ewropea ddeċidiet li tibgħat ittra ta' intimazzjoni lill-Belġju biex titlob l-implimentazzjoni sħiħa tar-regoli Ewropej dwar l-ispettru tar-radju abbażi tad-Deċiżjoni (UE) 2017/899 dwar is-700 MHz). Skont din id-Deċiżjoni, l-Istati Membri jridu jippermettu l-użu tal-banda tal-frekwenzi 694-790 MHz (is-“700 MHz”) għall-broadband mobbli sat-30 ta' Ġunju 2020. Il-Belġju ma kkonkludiex ftehimiet ta' koordinazzjoni transfruntiera dwar il-frekwenzi mal-pajjiżi ġirien tiegħu, b'mod partikolari mal-Ġermanja u mar-Renju Unit, u b'hekk ma jikkonformax mal-obbligi tad-Deċiżjoni dwar is-700 MHz. L-iskadenza għall-adozzjoni ta' dawn il-ftehimiet kienet fi tmiem l-2017. B'konsegwenza ta' dan, l-iżvilupp tal-5G jaf jittardja fil-Belġju u fil-pajjiżi ta' madwaru. Il-konnettività tal-5G hija waħda mill-prijoritajiet ewlenin tal-Kummissjoni, wara l-ftehim fir-rigward tar-regoli tal-ġejjieni dwar it-telekomunikazzjoni – il-Kodiċi tal-Komunikazzjoni Elettronika. Ir-regoli l-ġodda se jiżguraw li l-ispettru tar-radju tal-5G ikun disponibbli fl-UE kollha sal-2020. Jekk il-Belġju ma jiħux azzjoni fix-xahrejn li ġejjin, il-Kummissjoni tista' tibgħat opinjoni motivata dwar din il-kwistjoni.
Il-Kummissjoni tħeġġeġ lill-Istati Membri biex jittrasponu l-leġiżlazzjoni tal-UE dwar iċ-ċibersigurtà fil-liġijiet nazzjonali
Illum il-Kummissjoni ddeċidiet li tibgħat ittra ta' intimazzjoni lil 17-il Stat Membru biex jittrasponu għalkollox l-ewwel biċċa leġiżlazzjoni tal-UE dwar iċ-ċibersigurtà fil-liġijiet nazzjonali. Din id-deċiżjoni taffettwa lill-Istati Membri li ġejjin: l-Awstrija, il-Bulgarija, il-Belġju, id-Danimarka, Franza, il-Greċja, l-Irlanda, il-Kroazja, il-Latvja, il-Litwanja, il-Lussemburgu, in-Netherlands, il-Polonja, il-Portugall, ir-Rumanija, Spanja u l-Ungerija. L-objettiv tad-Direttiva dwar is-Sigurtà tan-Netwerks u tas-Sistemi tal-Informazzjoni (id-Direttiva dwar l-NIS; id-Direttiva (UE) 2016/1148) huwa li jinkiseb livell għoli u uniformi ta' sigurtà tan-netwerks u tas-sistemi tal-informazzjoni madwar l-UE permezz tal-iżvilupp tal-kapaċitajiet nazzjonali fil-qasam taċ-ċibersigurtà, tiżdied il-kooperazzjoni fil-livell tal-UE u jiżdiedu l-obbligi ta' rappurtar tal-inċidenti għall-operaturi ta' servizzi essenzjali u għall-fornituri ta' servizzi diġitali. L-Istati Membri kellhom jittrasponu d-Direttiva dwar l-NIS fil-liġijiet nazzjonali sad-9 ta' Mejju 2018 peress li daħlet fis-seħħ f'Awwissu 2016. Sa issa 11-il Stat Membru nnotifikaw lill-Kummissjoni Ewropea dwar it-traspożizzjoni sħiħa tad-Direttiva u jinsabu fil-proċess ta' verifika tat-traspożizzjoni bil-ħsieb li tiġi kkonfermata t-traspożizzjoni sħiħa. L-Istati Membri l-oħra għandhom xahrejn biex jirrispondu għall-intimazzjoni li bagħtet il-Kummissjoni; inkella, il-Kummissjoni tista' tiddeċiedi li tibgħat opinjoni motivata.
2. L-Affarijiet Ekonomiċi u Finanzjarji
(Għal iktar informazzjoni: Christian Spahr – tel.: +32 229 56194, Annikky Lamp – tel.: +32 229 56151, Enda McNamara – tel.: +32 229 64976)
Opinjoni motivata:
il-Kummissjoni tħeġġeġ lis-SLOVENJA biex tirrispetta l-invjolabbiltà tal-arkivji tal-BĊE u biex tikkoopera b'mod sinċier fil-kuntest tas-sekwestru tal-informazzjoni mingħand il-Bank Ċentrali tas-Slovenja
Il-Kummissjoni ddeċidiet li tibgħat opinjoni motivata lis-Slovenja għall-ksur tal-invjolabbiltà tal-arkivji tal-Bank Ċentrali Ewropew (BĊE) (il-Protokoll Nru 7 tat-Trattat dwar il-Funzjonament tal-UE, it-TFUE) u d-dmir ta' kooperazzjoni sinċiera (l-Artikolu 4(3) tat-Trattat dwar l-UE, it-TUE) fil-kuntest tas-sekwestru tad-dokumenti tal-ECB li seħħ fil-Bank Ċentrali tas-Slovenja. Fis-6 ta' Lulju 2016, fil-kuntest ta' investigazzjoni nazzjonali kontra uffiċjali tal-Bank Ċentrali, l-awtoritajiet Sloveni ssekwestraw informazzjoni fil-Bank Ċentrali tas-Slovenja li kienet tinkludi dokumenti tal-BĊE u hardware tal-IT. Il-BĊE ma kien ta l-ebda awtorizzazzjoni minn qabel għas-sekwestru ta' dawn id-dokumenti. Il-Kummissjoni mhijiex sodisfatta bir-risposti pprovduti mill-awtoritajiet Sloveni għat-tentattiv tagħha li tiċċara l-fatti u ċ-ċirkostanzi permezz ta' ittra pilota f'Diċembru 2016 u ittra ta' intimazzjoni maħruġa f'Mejju 2017. L-opinjoni motivata ma tiddubitax mis-setgħat tal-awtoritajiet nazzjonali fil-qafas tal-proċeduri nazzjonali. Issa l-awtoritajiet Sloveni għandhom xahrejn biex jirrispondu għall-opinjoni motivata. Il-Kummissjoni qed tibqa' wkoll f'kuntatt mill-qrib mal-BĊE fir-rigward ta' din il-kwistjoni.
(Għal iktar informazzjoni: Anna-Kaisa Itkonen – tel.: +32 229 56186, Nicole Bockstaller – tel.: +32 229 52589)
Is-suq intern tal-enerġija: il-Kummissjoni tressaq lill-ĠERMANJA u lill-UNGERIJA quddiem il-Qorti tal-Ġustizzja tal-UE talli ma kkonformawx għalkollox mat-Tielet Pakkett dwar l-Enerġija
Il-Ġermanja titressaq il-Qorti fir-rigward tat-Tielet Pakkett dwar l-Enerġija: Il-Kummissjoni qed tressaq lill-Ġermanja quddiem il-Qorti tal-Ġustizzja tal-UE sabiex tiżgura l-implimentazzjoni korretta tad-Direttiva dwar l-Elettriku (id-Direttiva 2009/72/KE) u tad-Direttiva dwar il-Gass (id-Direttiva 2009/73/KE). Iż-żewġ Direttivi huma parti mit-Tielet Pakkett dwar l-Enerġija u fihom id-dispożizzjonijiet ewlenin għall-funzjonament tajjeb tas-swieq tal-enerġija. Il-Ġermanja ma żguratx ir-rispett sħiħ tar-regoli dwar is-setgħat u l-indipendenza tal-awtorità regolatorja nazzjonali. B'mod partikolari, ir-regolatur ma jgawdix diskrezzjoni sħiħa fl-istabbiliment ta' tariffi tan-netwerks u ta' termini u kundizzjonijiet oħra għall-aċċess għan-netwerks u għas-servizzi tal-ibbilanċjar, peress li fil-biċċa l-kbira ħafna elementi għall-iffissar ta' dawn it-tariffi u t-termini u l-kundizzjonijiet jiġu stabbiliti f'regolamenti dettaljati adottati mill-Gvern Federali. Barra minn hekk, il-Ġermanja ttrasponiet b'mod żbaljat fil-liġi nazzjonali diversi rekwiżiti dwar il-mudell ta' separazzjoni tal-operatur indipendenti tat-trażmissjoni (OIT). Pereżempju, ir-regoli dwar l-indipendenza tal-persunal u l-ġestjoni tal-OIT ma jirrispettawx għalkollox dawn id-Direttivi, u d-definizzjoni ta' impriża integrata vertikalment b'mod żbaljat teskludi l-attivitajiet 'il barra mill-UE. Fi Frar 2015 intbagħtet ittra ta' intimazzjoni lill-Ġermanja, segwita minn opinjoni motivata f'April 2016. Peress li l-konformità mad-dritt tal-UE għadha mhux fis-seħħ, il-Kummissjoni trid tressaq dawn il-kwistjonijiet quddiem il-Qorti tal-Ġustizzja. Il-Kummissjoni tressaq lill-Ungerija quddiem il-Qorti rigward il-leġiżlazzjoni tagħha dwar it-tariffi tan-netwerk tal-enerġija. Il-Kummissjoni Ewropea qed tressaq lill-Ungerija quddiem il-Qorti tal-Ġustizzja tal-UE sabiex tiġi żgurata l-implimentazzjoni korretta tar-rekwiżiti tat-Tielet Pakkett dwar l-Enerġija fir-rigward tat-tariffi tan-netwerks. It-Tielet Pakkett dwar l-Enerġija jirrikjedi li t-tariffi applikati mill-operaturi tan-netwerks għall-użu tan-netwerks tal-elettriku u tal-gass jiġu rregolati sabiex tiġi evitata l-imġiba antikompetittiva, u jinkariga lill-awtoritajiet regolatorji nazzjonali bil-kompitu li jistabbilixxu dawn it-tariffi jew il-metodoloġiji tagħhom. Wara li vvalutat il-miżuri leġiżlattivi adottati mill-Ungerija fil-qasam tal-enerġija, il-Kummissjoni sabet li l-liġi Ungeriża teskludi ċerti tipi ta' kostijiet mill-kalkolu tat-tariffi tan-netwerks tal-elettriku u tal-gass, bi ksur tal-prinċipju tal-irkupru tal-kostijiet tat-tariffi previst fir-Regolamenti dwar l-Elettriku u l-Gass. Barra minn hekk, il-Kummissjoni sabet li l-Ungerija adottat emendi fil-leġiżlazzjoni tagħha dwar l-enerġija li jxekklu d-dritt tal-operaturi tas-suq għal stħarriġ ġudizzjarju sħiħ tad-deċiżjonijiet tar-regolatur nazzjonali fir-rigward tat-tariffi tan-netwerks. Il-Kummissjoni bagħtet ittra ta' intimazzjoni lill-Ungerija dwar dawn il-kwistjonijiet fi Frar 2015, u żewġ opinjonijiet motivati, rispettivament f'Diċembru 2016 u f'April 2017. Peress li l-konformità mad-dritt tal-UE għadha mhux fis-seħħ, il-Kummissjoni ddeċidiet li tressaq dawn il-kwistjonijiet quddiem il-Qorti tal-Ġustizzja. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.
L-effiċjenza fl-enerġija: il-Kummissjoni tħeġġeġ lil 7 Stati Membri biex jittrasponu b'mod korrett ir-regoli tal-UE
Illum il-Kummissjoni ddeċidiet li tibgħat ittri ta' intimazzjoni lil Ċipru, lill-Irlanda, lil Malta, lin-Netherlands, lis-Slovenja, lill-Iżvezja u lir-Renju Unit talli ma ttrasponewx jew ma implimentawx b'mod korrett ċerti rekwiżiti tad-Direttiva dwar l-Effiċjenza fl-Enerġija (id-Direttiva 2012/27/UE). Id-Direttiva tistabbilixxi qafas komuni ta' miżuri għall-promozzjoni tal-effiċjenza fl-enerġija fl-Unjoni sabiex jiġi żgurat li tintlaħaq il-mira ta' 20 % fir-rigward tal-effiċjenza fl-enerġija fil-pakkett tal-UE sal-2020 u sabiex titwitta t-triq għal titjib ulterjuri fl-effiċjenza fl-enerġija lil hinn minn dik id-data. Dawn l-Istati Membri issa għandhom xahrejn biex jirrispondu għall-argumenti li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata.
(Għal iktar informazzjoni: Enrico Brivio – tel.: +32 229 56172, Iris Petsa – tel.: +32 229 93321)
L-istorbju: il-Kummissjoni tħeġġeġ lill-PORTUGALL u lil SPANJA biex jadottaw mapep tal-istorbju u pjanijiet ta' azzjoni dwar l-istorbju ambjentali
Il-Kummissjoni tħeġġeġ lill-Portugall u lil Spanja biex jikkonformaw mad-dispożizzjonijiet ewlenin tad-dritt tal-Unjoni dwar l-istorbju (id-Direttiva 2002/49/KE). Id-Direttiva dwar l-Istorbju tirrikjedi li l-Istati Membri jadottaw mapep tal-istorbju li juru l-esponiment għall-istorbju fiż-żoni urbani l-kbar, bħal-linji ferrovjarji u t-toroq prinċipali, kif ukoll l-ajruporti maġġuri. Dawn il-mapep iservu bħala bażi għad-definizzjoni ta' miżuri sabiex jitnaqqas it-tniġġis akustiku. Minkejja li rċeviet l-ewwel intimazzjoni f'Settembru 2016, Spanja għadha trid tħejji mapep strateġiċi tal-istorbju u pjanijiet ta' azzjoni għal ħafna mill-agglomerazzjonijiet, mit-toroq maġġuri u mil-linji ferrovjarji maġġuri fit-territorju tagħha. Barra minn hekk, Spanja għadha ma wettqitx rieżami jew reviżjoni tal-pjanijiet ta' azzjoni eżistenti għall-ajruporti maġġuri. Il-Portugall ukoll għadu ma għamilx progress minn mindu ntbagħtet l-ewwel twissija mill-Kummissjoni f'Mejju 2017. Ir-rapporti ppreżentati mill-awtoritajiet Portugiżi jikkonfermaw li ma ġewx adottati mapep strateġiċi tal-istorbju għal żewġ agglomerazzjonijiet maġġuri u għal 123 triq maġġuri, filwaqt li ma tfasslux pjanijiet ta' azzjoni għal tliet agglomerazzjonijiet, għal 60 sezzjoni ferrovjarja maġġuri u għal 466 sezzjoni ta' toroq maġġuri. Kemm Spanja u kemm il-Portugall għandhom xahrejn biex jirrispondu, u jekk ma jagħmlux dan, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
L-arja: il-Kummissjoni tħeġġeġ lir-RUMANIJA biex tippromulga r-regoli tal-UE dwar l-emissjonijiet industrijali
Il-Kummissjoni qed tħeġġeġ lir-Rumanija biex tippromulga għalkollox il-leġiżlazzjoni tal-UE dwar il-limitazzjoni tal-emissjonijiet ta' ċerti sustanzi niġġiesa fl-arja minn Impjanti tal-Kombustjoni Medji (id-Direttiva (UE) 2015/2193) fil-liġi domestika tagħha. Id-Direttiva tirregola l-emissjonijiet ta' SO2, ta' NOx u tat-trab fl-arja bl-għan li jitnaqqsu dawk l-emissjonijiet u r-riskji li jistgħu jikkawżaw ħsara għas-saħħa tal-bniedem u għall-ambjent. Id-Direttiva tistabbilixxi wkoll ir-regoli għall-monitoraġġ tal-emissjonijiet tal-monossidu tal-karbonju. L-Istati Membri kienu meħtieġa jikkomunikaw il-miżuri nazzjonali li jippromulgaw din id-Direttiva fil-liġijiet nazzjonali tagħhom sad-19 ta' Diċembru 2017. Peress li r-Rumanija ma rrispettatx l-iskadenza, il-Kummissjoni bagħtet ittra ta' intimazzjoni f'Jannar 2018. Peress li r-Rumanija għadha ma kkomunikatx il-miżuri, il-Kummissjoni issa qed tibgħat opinjoni motivata. Ir-Rumanija għandha xahrejn biex tirrispondi. Fin-nuqqas ta' rispons adegwat, il-Kummissjoni tista' tressaq lir-Rumanija quddiem il-Qorti tal-Ġustizzja tal-UE.
L-ilma: il-Kummissjoni tħeġġeġ lil SPANJA biex tikkonforma mar-regoli tal-UE dwar il-prevenzjoni tal-għargħar
Il-Kummissjoni qed tħeġġeġ lil Spanja biex tikkonforma mar-rekwiżiti tad-Direttiva dwar l-Għargħar (id-Direttiva 2007/60/KE). Id-Direttiva għandha l-għan li tnaqqas u ġġestixxi r-riskji tal-għargħar li jpoġġu s-saħħa, l-attivitajiet ekonomiċi u l-ambjent fil-periklu. Skont id-dritt tal-UE, l-Istati Membri kellhom ilestu u jippubblikaw il-pjanijiet ta' ġestjoni tar-riskji tal-għargħar, u jinnotifikawhom lill-Kummissjoni sat-22 ta' Marzu 2016. F'Marzu 2018, il-Kummissjoni bagħtet ittra ta' intimazzjoni lill-awtoritajiet Spanjoli minħabba li ma lestewx, ma ppubblikawx u ma kkomunikawx il-pjanijiet ta' ġestjoni tagħhom tar-riskji tal-għargħar għas-seba' Distretti tal-Baċir tax-Xmara fil-Gżejjer Kanarji. Peress li Spanja għadha ma nnotifikatx dawn il-pjanijiet, il-Kummissjoni qed tibgħat opinjoni motivata. Spanja għandha xahrejn biex tirrispondi. Jekk Spanja ma tiħux azzjoni fi żmien xahrejn, il-każ jista' jitressaq quddiem il-Qorti tal-Ġustizzja tal-UE.
In-natura: il-Kummissjoni tħeġġeġ lill-BULGARIJA biex ittejjeb l-implimentazzjoni tal-leġiżlazzjoni tal-UE dwar in-natura
Il-Kummissjoni qed tibgħat ittra addizzjonali ta' intimazzjoni lill-Bulgarija fir-rigward ta' nuqqasijiet sistemiċi fl-implimentazzjoni tagħha tal-leġiżlazzjoni tal-UE dwar in-natura. Id-Direttiva tal-UE dwar l-Għasafar (id-Direttiva 2009/147/KE) u d-Direttiva tal-UE dwar il-Ħabitats (id-Direttiva tal-Kunsill 92/43/KEE) jistabbilixxu n-netwerk ta' żoni protetti tan-Natura 2000 fl-UE kollha. Jistgħu jsiru attivitajiet ekonomiċi f'siti tan-Natura 2000, diment li ma jkun hemm l-ebda effett avvers fuq l-integrità tas-sit. Fil-Bulgarija, b'mod sistematiku ma tqisux l-impatti kumulattivi ta' pjanijiet u ta' proġetti eżistenti u awtorizzati fuq iż-żoni tan-Natura 2000, u ħafna żviluppi li jirrappreżentaw theddida maġġuri għall-objettivi ta' konservazzjoni xorta waħda ġew awtorizzati. Il-kwistjoni ġiet identifikata l-ewwel darba għaxar snin ilu, u għalkemm minn dak iż-żmien il-Bulgarija ħadet xi miżuri biex tindirizza l-kwistjoni, din il-problema strutturali tippersisti u l-Kummissjoni regolarment tirċievi lmenti dwar pjanijiet u proġetti li jiġu awtorizzati abbażi ta' valutazzjonijiet mhux adegwati, jew saħansitra fin-nuqqas ta' valutazzjonijiet xierqa. Għalhekk, il-Kummissjoni ddeċidiet li tibgħat ittra addizzjonali ta' intimazzjoni, fejn tagħti xahrejn lill-Bulgarija biex tirrispondi; inkella, il-Kummissjoni tista' tiddeċiedi li tibgħat opinjoni motivata.
L-ilma tax-xorb: il-Kummissjoni tħeġġeġ lill-IRLANDA biex tiżgura ilma tax-xorb sikur għaċ-ċittadini tagħha
Il-Kummissjoni Ewropea ddeċidiet li tibgħat ittra ta' intimazzjoni lill-Irlanda talli ma qdietx l-obbligi tagħha skont id-Direttiva dwar l-Ilma tax-Xorb (id-Direttiva tal-Kunsill 98/83/KE) u talli ppermettiet li jinqabeż il-valur parametriku għat-Triħalometan (THMs). Id-Direttiva għandha l-għan li tipproteġi s-saħħa tal-bniedem minn effetti avversi ta' kwalunkwe kontaminazzjoni tal-ilma maħsub għall-konsum mill-bniedem, billi tiżgura li dan ikun tajjeb għas-saħħa u nadif. Fuq perjodu twil, l-ilma tax-xorb ipprovdut lil iktar minn 500 000 persuna fl-Irlanda kien jinkludi ammonti eċċessivi ta' Triħalometan. Din is-sustanza kimika, li tiġi ffurmata bħala prodott sekondarju b'mod predominanti meta l-kloru jintuża biex l-ilma jiġi ddiżinfettat u jsir tajjeb għax-xorb, tpoġġi s-saħħa fil-periklu. L-awtoritajiet Irlandiżi ma ħadux azzjonijiet xierqa biex inaqqsu l-valur tat-THMs u biex javżaw lill-konsumaturi dwar l-implikazzjonijiet għas-saħħa. L-Irlanda għandha xahrejn biex tirrispondi l-ittra ta' intimazzjoni; inkella, il-Kummissjoni tista' tiddeċiedi li tibgħat opinjoni motivata.
L-ilma mormi: il-Kummissjoni tħeġġeġ lill-ITALJA biex tikkonforma mar-rekwiżiti tal-UE għat-trattament tal-ilma urban mormi
Il-Kummissjoni qed tħeġġeġ lill-Italja biex tikkonforma mad-dritt tal-UE dwar l-ilma urban mormi u tiżgura li l-agglomerazzjonijiet umani kollha b'popolazzjoni ta' iktar minn 2 000 abitant jiġbru u jittrattaw l-ilma urban mormi tagħhom. Skont id-dritt tal-UE (id-Direttiva tal-Kunsill 91/271/KEE), il-bliet iż-żgħar u l-kbar huma meħtieġa jistabbilixxu l-infrastruttura neċessarja sabiex jiġbru u jittrattaw l-ilma urban mormi tagħhom. L-ilma mormi mhux ittrattat jista' jpoġġi s-saħħa tal-bniedem fil-periklu u jista' jniġġes il-lagi, ix-xmajjar, il-ħamrija, u l-ilma kostali u tal-pjan. L-Italja diġà hija soġġetta għal tliet proċeduri ta' ksur separati għal diversi każijiet ta' ksur tar-rekwiżiti tad-Direttiva, iżda valutazzjoni tal-aħħar data ppreżentata mill-Italja turi li għadd sinifikanti ta' agglomerazzjonijiet żgħar (276) ukoll ma qdewx l-obbligi ewlenin dwar il-ġbir, it-trattament u l-monitoraġġ. Fid-dawl tal-iskala ta' dawn in-nuqqasijiet, il-Kummissjoni qed tibgħat ittra ta' intimazzjoni lill-Italja. L-awtoritajiet Taljani għandhom xahrejn biex jirrispondu; inkella, il-Kummissjoni tista' tiddeċiedi li tibgħat opinjoni motivata.
In-natura: il-Kummissjoni tħeġġeġ lill-POLONJA biex tikkonforma mar-regoli dwar il-protezzjoni tan-natura
Il-Kummissjoni qed tħeġġeġ lill-Polonja biex tiżgura li jkun hemm fis-seħħ salvagwardji adegwati għall-foresti protetti, kif meħtieġ skont il-leġiżlazzjoni tal-UE dwar in-natura. Il-liġijiet tal-UE dwar l-Għasafar (id-Direttiva 2009/147/KE) u dwar il-Ħabitats (id-Direttiva tal-Kunsill 92/43/KEE) jistabbilixxu n-Natura 2000, netwerk ta' żoni protetti fl-UE kollha kontra żviluppi li potenzjalment jistgħu jkunu ta' ħsara. Skont dawn il-liġijiet, il-pjanijiet u l-attivitajiet ta' ġestjoni tal-foresti bħalma huma l-qtugħ tas-siġar għall-injam f'żoni protetti jridu jiġu soġġetti għal valutazzjoni tal-effetti tagħhom qabel ma tingħata l-awtorizzazzjoni. Bidliet reċenti fil-liġi Pollakka introduċew eżenzjonijiet għall-attivitajiet tal-ġestjoni tal-foresti li jikkompromettu r-reġim meħtieġ ta' protezzjoni. Barra minn hekk, il-liġi Pollakka ma tipprovdix aċċess għall-ġustizzja fir-rigward tal-pjanijiet ta' ġestjoni tal-foresti. Peress li dawn il-pjanijiet jista' jkollhom effetti sinifikanti fuq is-siti tan-Natura 2000, għaldaqstant il-pubbliku jiġi mċaħħad mill-protezzjoni ġudizzjarja effettiva skont id-Direttiva dwar il-Ħabitats f'dan ir-rigward. Għal dawn ir-raġunijiet, il-Kummissjoni ddeċidiet li tibgħat ittra ta' intimazzjoni lill-Polonja, u tatha xahrejn biex tirrispondi; inkella, il-Kummissjoni tista' tiddeċiedi li tibgħat opinjoni motivata.
L-iskart: il-Kummissjoni tħeġġeġ lill-POLONJA biex tiżgura l-applikazzjoni effettiva tad-dritt tal-UE fir-rigward tal-vetturi li ma għadhomx jintużaw
Il-Kummissjoni qed tibgħat ittra ta' intimazzjoni lill-Polonja minħabba li ma żguratx li l-vetturi jiżżarmaw u jiġu rriċiklati b'mod li jkun favur l-ambjent meta ma jkunux għadhom jintużaw bħas-soltu. Id-Direttiva dwar il-vetturi li ma għadhomx jintużaw (id-Direttiva 2000/53/KE) hija parti waħda minn sforz estensiv biex l-Ewropa tinbidel f'ekonomija ċirkolari fejn l-iskart jiġi rkuprat, jintuża mill-ġdid jew jiġi rriċiklat b'mod sistematiku. Attwalment, il-liġi Pollakka ma għandha l-ebda sanzjoni kontra min ma jirreġistrax il-vetturi importati jew min ma jinfurmax lill-awtoritajiet kompetenti bl-akkwist jew bir-rimi ta' tali vetturi. In-nuqqas ta' informazzjoni preċiża li jirriżulta qed ixekkel l-isforzi biex jiġi żgurat li l-vetturi jiġu ttrattati skont id-Direttiva. It-trattament mhux adegwat ta' vetturi li ma għadhomx jintużaw jista' jwassal għal perikli ambjentali serji, u l-immaniġġar mhux sikur tal-fluwidi tal-arja kkundizzjonata, tal-aċidu tal-batteriji, tal-partijiet tal-plastik u tat-tajers jista' jpoġġi lis-saħħa tal-bniedem u lill-ambjent fil-periklu. Il-Polonja għandha xahrejn biex tirrispondi.
It-trattament xieraq tal-annimali: il-Kummissjoni tħeġġeġ lil sitt Stati Membri biex jippromulgaw b'mod korrett miżuri dwar il-protezzjoni tal-annimali tal-laboratorji
Il-Kummissjoni Ewropea ddeċidiet li tibgħat ittra ta' intimazzjoni lil sitt Stati Membri (l-Estonja, il-Ġermanja, il-Portugall, ir-Rumanija, is-Slovakkja u Spanja) rigward nuqqasijiet fil-promulgazzjoni tagħhom tar-regoli tal-UE dwar il-protezzjoni tal-annimali li jintużaw għal skopijiet xjentifiċi (id-Direttiva 2010/63/UE) fil-liġi nazzjonali. Id-Direttiva, li kellha tiġi ppromulgata sal-10 ta' Novembru 2012, tiżgura livell għoli ta' trattament xieraq tal-annimali, filwaqt li tissalvagwardja l-funzjonament tajjeb tas-suq intern. Id-Direttiva timmira wkoll li tnaqqas l-għadd ta' annimali li jintużaw fl-esperimenti, u tirrikjedi li kemm jista' jkun jintużaw alternattivi. Hemm bosta nuqqasijiet fil-liġijiet domestiċi fis-sitt Stati Membri.
Il-liġi Estonjana fiha nuqqasijiet fil-promulgazzjoni ta' iktar minn għoxrin artikolu u tliet annessi tad-Direttiva; il-liġi Ġermaniża fiha nuqqasijiet f'oqsma bħall-ispezzjonijiet, il-kompetenzi tal-persunal, u l-preżenza ta' persunal veterinarju. Il-liġi Portugiża, pereżempju, ma tinkludix dispożizzjonijiet dwar l-ispezzjonijiet, u ma tiżgurax li l-proċeduri li jinvolvu wġigħ kbir jistgħu jintużaw biss b'mod proviżorju; il-liġi Rumena għadha lura fil-qasam tal-penali u fir-rigward tal-obbligu li jkun hemm persunal veterinarju fil-post; il-liġi Slovakka fiha nuqqas ta' obbligi rigward l-anesteżija, u nuqqas ta' penali effettivi u dissważivi; u l-awtoritajiet Spanjoli rrikonoxxew li hemm nuqqasijiet fil-liġi tagħhom iżda għadhom ma kkoreġuhomx fl-oqsma bħaż-żamma tar-rekords u l-klawżola ta' salvagwardja għall-użu ta' primati mhux umani. L-Istati Membri għandhom xahrejn biex jirrispondu; inkella, il-Kummissjoni tista' tiddeċiedi li tibgħat opinjoni motivata.
L-arja: il-Kummissjoni tħeġġeġ lir-RUMANIJA biex timplimenta r-regoli tal-UE dwar l-emissjonijiet industrijali
Il-Kummissjoni qed tibgħat ittra ta' intimazzjoni lir-Rumanija talli ma kkontrollatx l-emissjonijiet tad-diossidu tal-kubrit minn żewġ impjanti kbar tal-kombustjoni. Skont id-Direttiva dwar l-Emissjonijiet Industrijali (id-Direttiva (UE) 2010/75), li tipproteġi liċ-ċittadini minn emissjonijiet perikolużi mill-impjanti industrijali, l-Istati Membri jridu jirrispettaw limitu massimu nazzjonali tal-emissjonijiet għat-trab u għad-diossidu tal-kubrit. L-impjanti elenkati fil-qafas ta' pjan nazzjonali tranżizzjonali jistgħu jidderogaw mil-limitu strett tal-emissjonijiet sal-2020, diment li dak il-limitu nazzjonali jibqa' jiġi rrispettat. Żewġ impjanti kbar tal-kombustjoni – Govora 2 u Deva 2 – wasslu biex l-emissjonijiet tar-Rumanija jaqbżu b'mod sinifikanti l-limiti massimi nazzjonali għad-diossidu tal-kubrit u għat-trab, b'impatti sinifikanti fuq l-ambjent u fuq is-saħħa pubblika. Peress li r-Rumanija mhux qed tieħu l-miżuri meħtieġa biex tipprevjeni li dawn il-limiti jinqabżu, il-Kummissjoni ddeċidiet li tiftaħ proċeduri ta' ksur u tibgħat ittra ta' intimazzjoni lir-Rumanija. Ir-Rumanija għandha xahrejn biex tirrispondi; inkella, il-Kummissjoni tista' tiddeċiedi li tibgħat opinjoni motivata.
Il-protezzjoni tan-natura: il-Kummissjoni tħeġġeġ lis-SLOVAKKJA biex tikkonforma mar-regoli dwar il-protezzjoni tan-natura
Il-Kummissjoni qed tibgħat ittra ta' intimazzjoni lis-Slovakkja talli ma pprovdietx protezzjoni adegwata għan-natura, li qed twassal biex l-għadd ta' għasafar jonqos b'mod sinifikanti. Il-liġijiet tal-UE dwar l-Għasafar (id-Direttiva 2009/147/KE) u dwar il-Ħabitats (id-Direttiva tal-Kunsill 92/43/KEE) jistabbilixxu n-Natura 2000, netwerk ta' żoni protetti fl-UE kollha li jservu ta' salvagwardja kontra żviluppi li potenzjalment jistgħu jkunu ta' ħsara. Skont dawn il-liġijiet, il-pjanijiet u l-attivitajiet ta' ġestjoni tal-foresti bħalma huma l-qtugħ tas-siġar għall-injam f'żoni protetti jridu jiġu soġġetti għal valutazzjoni tal-effetti tagħhom qabel ma tingħata l-awtorizzazzjoni. Dawn id-dispożizzjonijiet mhumiex preżenti fil-leġiżlazzjoni Slovakka. B'riżultat ta' dan, il-popolazzjoni tas-serduq selvaġġ (Tetrao Urogallus), magħruf ukoll bħala l-faġan tal-bosk, naqset bin-nofs minn mindu s-Slovakkja ssieħbet fl-UE fl-2004. Barra minn hekk, is-Slovakkja ma adottatx il-miżuri ta' konservazzjoni speċjali meħtieġa għall-ispeċijiet fil-qafas tad-Direttiva dwar l-Għasafar, peress li l-pjanijiet ta' ġestjoni għaż-żoni inkwistjoni ma ġewx approvati. Is-Slovakkja għandha xahrejn biex tirrispondi; inkella, il-Kummissjoni tista' tiddeċiedi li tibgħat opinjoni motivata.
Ir-responsabbiltà għal danni ambjentali: il-Kummissjoni tħeġġeġ lill-IŻVEZJA biex tippromulga għalkollox id-Direttiva dwar ir-Responsabbiltà Ambjentali
Il-Kummissjoni qed tħeġġeġ lill-Iżvezja biex tippromulga b'mod korrett ir-regoli dwar ir-responsabbiltà ambjentali fil-liġi nazzjonali tagħha, sabiex tiżgura protezzjoni suffiċjenti għaċ-ċittadini. Id-Direttiva dwar ir-Responsabbiltà Ambjentali (id-Direttiva 2004/35/KE) tistabbilixxi qafas ġuridiku għar-responsabbiltà ambjentali bbażat fuq il-prinċipju ta' “min iniġġes iħallas”, bl-għan li jiġi evitat li jsiru danni ambjentali u li dawn jiġu rrimedjati. Tali danni jinkludu danni lill-ilma, lill-ispeċijiet u lill-ħabitats protetti, u lill-ħamrija. Skont id-Direttiva, il-persuni fiżiċi jew ġuridiċi, inklużi l-NGOs ambjentali milquta b'mod avvers jew li x'aktarx ikunu se jiġu milquta b'mod avvers minn dannu ambjentali, għandhom id-dritt li jitolbu lill-awtorità kompetenti biex tieħu azzjoni ta' rimedju. Hemm problemi fir-rigward tad-definizzjoni ta' danni bl-ilma fil-leġiżlazzjoni tal-Iżvezja, u dan ifisser li attwalment id-dannu ambjentali li jsir fl-ibħra mhuwiex soġġett għar-regoli tal-UE dwar ir-responsabbiltà ambjentali. Għalhekk, il-Kummissjoni ddeċidiet li tibgħat ittra ta' intimazzjoni lill-Iżvezja. L-Iżvezja għandha xahrejn biex tirrispondi; inkella, il-Kummissjoni tista' tiddeċiedi li tibgħat opinjoni motivata.
In-nitrati: il-Kummissjoni tagħlaq il-proċedura ta' ksur kontra l-POLONJA
Illum il-Kummissjoni Ewropea ddeċidiet li tagħlaq il-proċeduri ta' ksur kontra l-Polonja talli ma ggarantietx li t-tniġġis tal-ilma min-nitrati qed jiġi indirizzat b'mod effettiv. Fl-20 ta' Novembru 2014, il-Qorti tal-Ġustizzja tal-UE ddikjarat li l-Polonja ma ddeżinjatx biżżejjed żoni vulnerabbli u ma inkludietx miżuri adegwati fil-programmi ta' azzjoni kif meħtieġ skont id-Direttiva dwar in-Nitrati (id-Direttiva tal-Kunsill 91/676/KEE). Il-konformità tal-Polonja mad-Direttiva dwar in-Nitrati hija importanti b'mod partikolari biex tiġi indirizzata l-problema serja ta' tniġġis fil-Baħar Baltiku, li qed ibati minħabba livelli eċċessivi ta' nitrati. Kważi l-ilmijiet kollha tal-Polonja jispiċċaw fil-Baħar Baltiku. F'Lulju 2017, il-Polonja għaddiet Att ġdid dwar l-Ilma li estenda l-applikazzjoni tal-programm ta' azzjoni minn parti żgħira tal-pajjiż għat-territorju kollu. Il-Polonja identifikat ukoll miżuri xierqa f'programm ta' azzjoni ġdid li rrettifika l-problemi li nstabu.
(Għal iktar informazzjoni: Vanessa Mock – tel.: +32 229 56194, Letizia Lupini – tel.: +32 229 51958)
Il-Kummissjoni tissospendi t-tressiq tal-KROAZJA quddiem il-Qorti talli ma emendatx il-liġi dwar il-privatizzazzjoni tal-kumpanija tal-enerġija INA-Industrija Nafte, d.d. (INA)
Il-Kummissjoni ddeċidiet li tissospendi t-tressiq tal-Kroazja quddiem il-Qorti tal-Ġustizzja tal-UE fid-dawl tal-iżviluppi reċenti fil-każ. Il-Kummissjoni kienet iddeċidiet li tressaq lill-Kroazja quddiem il-Qorti tal-Ġustizzja fit-13 ta' Lulju 2017 talli ma allinjatx il-liġi tal-2002 dwar il-privatizzazzjoni ta' Industrija Nafte d.d. (“il-liġi INA”) mar-regoli tal-UE dwar il-moviment liberu tal-kapital u l-libertà tal-istabbiliment. Minn dak iż-żmien 'il hawn, l-awtoritajiet Kroati ddiskutew l-emendi meħtieġa mal-Kummissjoni sabiex il-liġi INA tiġi allinjata mar-regoli tal-UE. Dan l-aħħar, dawn ippreżentaw abbozz li jemenda l-liġi msemmija hawn fuq, li se jindirizza t-tħassib prinċipali tal-Kummissjoni, soġġett għal xi aġġustamenti ulterjuri. L-awtoritajiet Kroati ppreżentaw ukoll skeda ta' żmien għall-adozzjoni ta' dan l-abbozz li se jwassal biex tinstab soluzzjoni possibbilment qabel ma tinħareġ is-sentenza tal-Qorti. Għalhekk, il-Kummissjoni tqis li l-eżekuzzjoni tat-tressiq quddiem il-Qorti għandha tiġi sospiża, sal-adozzjoni tal-abbozz li jemenda l-liġi INA. Fin-nuqqas ta' iktar progress lejn is-soluzzjoni tal-każ fix-xhur li ġejjin, jista' jerġa' jitqies li titkompla l-proċedura ta' ksur. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.
Is-swieq tat-titoli: il-Kummissjoni tressaq lis-SLOVENJA u lil SPANJA quddiem il-Qorti tal-Ġustizzja talli ma ppromulgawx għalkollox ir-regoli tal-UE dwar is-swieq fl-istrumenti finanzjarji
Illum il-Kummissjoni Ewropea ddeċidiet li tressaq lis-Slovenja u lil Spanja quddiem il-Qorti tal-Ġustizzja tal-UE talli ma implimentawx għalkollox ir-regoli Ewropej dwar is-swieq fl-istrumenti finanzjarji (il-MiFID II) kif ukoll id-Direttiva li tissupplimenta (id-Direttiva Delegata tal-Kummissjoni (UE) 2017/593). Dawn ir-regoli huma elementi kostitwenti kruċjali għall-funzjonament kif suppost tas-swieq tat-titoli u huma essenzjali għat-tħaddim kontinwu tas-suq uniku Ewropew. Jekk l-Istati Membri ma jittrasponux ir-regoli, l-investituri ma jkunux jistgħu jibbenefikaw mill-protezzjoni mtejba tal-investituri prevista fil-qafas tal-MiFID II. Dan jinkludi s-salvagwardji tal-istrumenti finanzjarji u l-fondi tal-klijenti, l-obbligi ta' governanza tal-prodotti u r-regoli applikabbli għall-forniment jew għar-riċeviment ta' tariffi, ta' kummissjonijiet jew ta' kwalunkwe benefiċċju monetarju jew mhux monetarju. Dan iwassal ukoll biex is-swieq ikunu inqas sikuri bħala ċentri tan-negozjar u d-ditti tal-investiment ma jkollhomx għalfejn joperaw skont ir-rekwiżiti operazzjonali iktar stretti u trasparenti. Barra minn hekk, l-awtoritajiet kompetenti nazzjonali tal-Istati Membri li ma jittrasponux ir-regoli ma jkunux jistgħu jagħtu awtorizzazzjonijiet guridikament sodi għal attivitajiet li ma kinux ġew irregolati preċedentement, jew li kienu ġew irregolati b'mod differenti fil-qafas tal-MiFID I. Dan jinkludi t-tħaddim taċ-ċentri tan-negozjar, bħal pereżempju s-swieq irregolati, il-faċilitajiet multilaterali tan-negozjar (MTF) u l-faċilitajiet organizzati tan-negozjar (OTF), u r-reġistrazzjoni tad-ditti tal-investiment tal-MiFID I bħala internalizzatur sistematiku. In-nuqqas ta' traspożizzjoni sħiħa ta' dawn ir-regoli tal-UE jfixkel is-suq uniku peress li dawn saru applikabbli fit-3 ta' Jannar 2018 u jikkumplementaw id-dispożizzjonijiet tar-Regolament dwar is-swieq fl-istrumenti finanzjarji (il-MiFIR). Il-“passaportar” transfruntiera ta' diversi servizzi u attivitajiet ta' investiment jaf ma jaħdimx b'mod ħarir daqs kemm jaħdem bejn l-Istati Membri li jkunu ttrasponew għalkollox il-ġabra tar-regoli tal-MiFID II. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.
Is-servizzi finanzjarji: il-Kummissjoni tressaq lil SPANJA quddiem il-Qorti talli ma applikatx ir-regoli prudenzjali tal-UE għall-banek u għad-ditti tal-investiment
Il-Kummissjoni ddeċidiet li tressaq lil Spanja quddiem il-Qorti tal-Ġustizzja tal-UE talli ma implimentatx għalkollox id-Direttiva dwar ir-Rekwiżiti ta' Kapital (id-Direttiva 2013/36/UE). Sal-lum, Spanja ma implimentatx għalkollox dawn ir-regoli tal-UE, u xi dispożizzjonijiet għadhom neqsin mil-liġi nazzjonali. Dawk jirreferu l-iktar għall-aspetti li ġejjin: ċerti setgħat u diskrezzjonijiet tal-awtoritajiet kompetenti nazzjonali b'rabta mad-ditti tal-investiment; u għall-impożizzjoni ta' penali amministrattivi jew ta' miżuri oħra applikabbli għall-istituzzjonijiet li jinsabu ħatja ta' ksur serju fil-ġlieda kontra l-ħasil tal-flus. Fost id-dispożizzjonijiet neqsin hemm ukoll il-mekkaniżmi ta' żvelar ta' informazzjoni protetta f'każ ta' ksur tar-rekwiżiti kapitali, ir-regoli dwar l-integrità u l-indipendenza tal-membri tal-korp tal-ġestjoni u l-obbligu tal-awtoritajiet kompetenti Spanjoli li jikkuntattjaw lis-superviżur konsolidat sabiex tinkiseb l-informazzjoni, li b'hekk tagħmilha iktar diffiċli li jkun hemm kooperazzjoni superviżorja. Fl-aħħar nett, ir-regoli dwar il-governanza korporattiva huma iktar dgħajfa fi Spanja minħabba li ma ġiex traspost l-obbligu li jkun hemm korpi tal-ġestjoni tal-istituzzjonijiet li jkunu diversi u bil-ħiliet xierqa. Flimkien mar-Regolament dwar ir-Rekwiżiti ta' Kapital (ir-Regolament (UE) Nru 575/2013), id-Direttiva tistabbilixxi r-rekwiżiti prudenzjali għall-istituzzjonijiet ta' kreditu u għad-ditti tal-investiment fl-UE, filwaqt li tistipula regoli dwar l-ammont ta' kapital li l-istituzzjonijiet irid ikollhom sabiex ikopru t-telf potenzjali minħabba r-riskji li jinsabu esposti għalihom. Id-Direttiva tifformula wkoll regoli dwar l-awtorizzazzjoni u s-superviżjoni tal-istituzzjonijiet, dwar il-kooperazzjoni fis-superviżjoni, dwar il-ġestjoni tar-riskji, dwar il-governanza korporattiva (inkluża r-remunerazzjoni) u dwar il-bafers kapitali. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.
Is-servizzi finanzjarji: il-Kummissjoni tħeġġeġ lir-RUMANIJA biex tallinja l-liġijiet tagħha tal-assigurazzjoni tal-vetturi mar-regoli tal-UE
Illum il-Kummissjoni ddeċidiet li tibgħat ittra ta' intimazzjoni lir-Rumanija u talbitha tippreżenta l-osservazzjonijiet tagħha rigward ir-regoli nazzjonali tagħha dwar l-assigurazzjoni tal-vetturi għar-responsabbiltà ta' partijiet terzi. Ir-regoli nazzjonali attwali jirrikjedu obbligu ta' notifika minn qabel għal kwalunkwe modifika maħsuba fir-rigward tal-primjums, u jimponu diversi limitazzjonijiet fuq il-modalitajiet ta' kalkolu mill-assiguraturi fir-rigward tal-primjums tagħhom. Il-Kummissjoni kienet tal-fehma li dawn l-obbligi jmorru kontra l-Artikoli 21 u 181 tad-Direttiva dwar Solvibbiltà II, kif interpretata mill-ġurisprudenza tal-Qorti fir-rigward tal-prinċipju tal-libertà tat-tariffi. Il-leġiżlazzjoni nazzjonali inkwistjoni fiha wkoll dispożizzjonijiet li jobbligaw lill-assiguraturi biex joħorġu polza għal ċerti kategoriji ta' vetturi li tkun valida biss fit-territorju Rumen, u jistabbilixxu t-tariffa tal-primjum filwaqt li jqisu r-riskji relatati. Fil-fehma tal-Kummissjoni, dawn id-dispożizzjonijiet imorru kontra l-Artikolu 14 tad-Direttiva dwar l-Assigurazzjoni tal-Vetturi, li teħtieġ li l-poloz tal-assigurazzjoni tal-vetturi għar-responsabbiltà ta' partijiet terzi jkopru t-territorju kollu tal-UE abbażi ta' primjum uniku tal-assigurazzjoni. Jekk ir-Rumanija ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata dwar din il-kwistjoni.
(Għal iktar informazzjoni: Lucia Caudet – tel.: +32 229 56182, Maud Noyon – tel.: +32 229 80379)
Il-moviment liberu tal-professjonisti: il-Kummissjoni tħeġġeġ lil 27 Stat Membru biex jikkonformaw mar-regoli tal-UE dwar ir-rikonoxximent tal-kwalifiki professjonali
Illum il-Kummissjoni ddeċidiet li tibgħat ittri ta' intimazzjoni lil 27 Stat Membru (l-Istati Membri kollha għajr il-Litwanja) rigward il-konformità tal-leġiżlazzjoni nazzjonali u tal-prattika tagħhom mar-regoli tal-UE dwar ir-rikonoxximent tal-kwalifiki professjonali (id-Direttiva 2005/36/KE kif emendata bid-Direttiva 2013/55/UE). L-UE daħħlet fis-seħħ sistema moderna għar-rikonoxximent tal-kwalifiki professjonali u tal-esperjenza madwar l-UE. Din tagħmilha iktar faċli għall-professjonisti li jkunu jixtiequ jistabbilixxu ruħhom jew jipprovdu s-servizzi tagħhom fi Stati Membri oħra biex il-kwalifiki tagħhom jiġu rikonoxxuti, filwaqt li tiggarantixxi livell imtejjeb ta' protezzjoni għall-konsumaturi u għaċ-ċittadini. Il-Kummissjoni toqgħod b'seba' għajnejn b'mod partikolari biex tiżgura applikazzjoni koerenti ta' dawn ir-regoli għall-benefiċċju taċ-ċittadini u tan-negozji. L-ittri ta' intimazzjoni jkopru kwistjonijiet kruċjali għall-funzjonament tad-Direttiva dwar il-Kwalifiki Professjonali, b'mod partikolari l-introduzzjoni ta' karta professjonali Ewropea, il-mekkaniżmu ta' twissija, il-possibbiltà ta' aċċess parzjali għal attività professjonali, il-proporzjonalità tar-rekwiżiti lingwistiċi u t-twaqqif ta' ċentri ta' assistenza. Barra minn hekk, il-Kummissjoni qed tqajjem ukoll kwistjonijiet marbuta mat-trasparenza u mal-proporzjonalità ta' ostakli regolatorji fis-servizzi professjonali, li ssemmew parzjalment fil-Komunikazzjoni tagħha ta' Jannar 2017 dwar rakkomandazzjonijiet ta' riforma għal regolamentazzjoni fis-servizzi professjonali. L-Istati Membri kkonċernati kollha issa għandhom xahrejn biex jirrispondu għall-argumenti li qajmet il-Kummissjoni; inkella, il-Kummissjoni tista' tiddeċiedi li tibgħatilhom opinjoni motivata.
L-akkwist pubbliku: il-Kummissjoni tħeġġeġ lill-AWSTRIJA biex tirrispetta d-dritt tal-UE f'kuntratt tat-tindif tal-iskart
Illum il-Kummissjoni ddeċidiet li tibgħat ittra ta' intimazzjoni lill-Awstrija rigward proċedura ta' sejħa għall-offerti għal kuntratt ta' servizz pubbliku għat-tindif ta' sit għall-iskart perikoluż li jinsab fid-distrett muniċipali ta' Wiener Neustadt. Il-leġiżlazzjoni tal-UE dwar l-akkwist pubbliku tirrikjedi li l-kuntratti pubbliċi kollha ta' iktar minn ċertu livell limitu jridu jgħaddu minn sejħa għall-offerti fil-livell tal-UE li tirrispetta l-prinċipji ta' trasparenza, ta' trattament ugwali u ta' nondiskriminazzjoni. Il-Kummissjoni tqis li l-awtorità kontraenti (BALSA) kisret ir-regoli tal-UE dwar l-akkwist pubbliku (l-Artikoli 28, 23(2), 2 u 23(1) tad-Direttiva 2004/18/KE) b'diversi modi. Intużat proċedura nnegozjata bil-pubblikazzjoni ta' avviż minn qabel mill-awtorità kontraenti mingħajr ġustifikazzjoni suffiċjenti; l-ispeċifikazzjonijiet tekniċi ma ppermettewx aċċess ugwali lill-offerenti kollha; u, fl-aħħar nett, il-proġett tal-offerent rebbieħ ma ssodisfax l-ispeċifikazzjonijiet tekniċi rigward ir-riċiklaġġ tat-trab tal-ħmieġ tal-metall tal-aluminju. Issa l-Awstrija għandha xahrejn biex tirrispondi għall-argumenti li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata lill-Awstrija.
L-apparat ta' pressjoni: il-Kummissjoni tħeġġeġ lill-ITALJA biex tiżgura l-applikazzjoni korretta tad-dritt tal-UE
Illum il-Kummissjoni ddeċidiet li tibgħat ittra ta' intimazzjoni lill-Italja talli ma żguratx li t-tankijiet kollha tal-ħażna tal-Gass Likwifikat miż-Żejt (LPG) imqiegħda fis-suq jew imqiegħda fis-servizz jikkonformaw mar-rekwiżiti tad-Direttiva dwar l-Apparat ta' Pressjoni (id-Direttiva 2014/68/UE li ssostitwiet id-Direttiva 97/23/KE mid-19 ta' Lulju 2016). Skont id-dritt tal-UE, japplikaw rekwiżiti speċifiċi għat-tankijiet tal-ħażna tal-LPG skont jekk dawn jintużawx fuq l-art jew taħt l-art, minħabba l-livell differenti ta' riskji għaċ-ċittadini. L-Italja ppermettiet li xi tankijiet iktar antiki tal-ħażna tal-LPG maħsuba inizjalment biex jintużaw fuq l-art jiġu mmodifikati u jintużaw bħala tankijiet tal-ħażna tal-LPG taħt l-art. Il-Kummissjoni tqis li tali prodotti mmodifikati għandhom jitqiesu bħala prodotti differenti mit-tankijiet tal-ħażna oriġinali, u l-konformità tagħhom mar-regoli tal-UE trid tiġi vverifikata qabel ma jerġgħu jitqiegħdu fis-suq. Peress li ma għamlitx hekk, il-Kummissjoni hija tal-fehma li l-Italja qed tikser id-Direttiva dwar l-Apparat ta' Pressjoni. Issa l-Italja għandha xahrejn biex tirrispondi għall-argumenti li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata lill-Italja.
Il-moviment liberu tal-merkanzija: il-Kummissjoni tħeġġeġ lis-SLOVENJA biex tneħħi r-restrizzjonijiet fir-rigward tas-sistemi ta' protezzjoni mis-sajjetti
Illum il-Kummissjoni ddeċidiet li tibgħat ittra ta' intimazzjoni lis-Slovenja rigward ir-restrizzjonijiet tagħha dwar l-installazzjoni u l-użu ta' kondutturi attivi tas-sajjetti ta' Emissjoni Streamer Bikrija (ESE) fil-bini fis-Slovenja. Skont il-liġi Slovena, l-installazzjoni u l-użu ta' protezzjoni attiva mis-sajjetti abbażi tal-istandards ta' pajjiż ieħor tal-UE huma permessi biss flimkien ma' installazzjonijiet li jikkonformaw mar-regoli tekniċi Sloveni, iżda mhux bħala protezzjoni unika tal-bini. Barra minn hekk, is-Slovenja tirrikjedi li l-livell ta' sikurezza għal kull installazzjoni ta' sistema attiva ta' protezzjoni mis-sajjetti jintwera anke jekk il-prodott ikun kummerċjalizzat legalment fi Stati Membri oħra. Dawn ir-rekwiżiti jirriżultaw f'ostaklu għall-importazzjoni ta' kondutturi tas-sajjetti. Il-Kummissjoni hija tal-fehma li dawn ir-restrizzjonijiet imorru kontra l-prinċipju tar-rikonoxximent reċiproku u qed jiksru r-regoli tal-UE dwar il-moviment liberu tal-merkanzija, li huwa pprojbit skont l-Artikolu 34 tat-TFUE. Issa s-Slovenja għandha xahrejn biex tirrispondi għall-argumenti li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata lis-Slovenja.
Il-moviment liberu tal-merkanzija: il-Kummissjoni tħeġġeġ lil SPANJA biex tneħħi r-restrizzjonijiet fuq l-importazzjonijiet tal-azzar strutturali u tal-konkos
Illum il-Kummissjoni Ewropea ddeċidiet li tibgħat ittra ta' intimazzjoni lil Spanja rigward ir-restrizzjonijiet fuq l-importazzjonijiet tal-azzar u strutturali u tal-konkos li jintużaw fil-kostruzzjoni. Fis-Suq Uniku, il-kummerċ fi prodotti li mhumiex soġġetti għal regoli komuni tal-UE huwa rregolat permezz tal-prinċipju tar-rikonoxximent reċiproku. Dan il-prinċipju jistipula li prodott mibjugħ legalment f'pajjiż wieħed jista' jinbiegħ fi kwalunkwe pajjiż ieħor tal-UE mingħajr bidliet jew adattamenti. Il-qafas ġuridiku Spanjol attwali ma jipprevedix xi mekkaniżmu ta' rikonoxximent tal-marki tal-kwalità mogħtija minn Stati Membri oħra, u b'hekk iwassal biex l-aċċess ta' materjali importati għas-suq Spanjol ikun iktar diffiċli. Għal dawk il-prodotti, il-marki tal-kwalità jindikaw li l-prodott jikkonforma ma' ċertu livell ta' prestazzjoni. Bl-applikazzjoni tal-prinċipju tar-rikonoxximent reċiproku, il-marki mogħtija fi Stat Membru wieħed għandhom jiġu rikonoxxuti wkoll fi Stat Membru ieħor, u għandhom jingħataw marka ggarantita ekwivalenti għall-istess livell ta' prestazzjoni. Il-Kummissjoni tqis li l-prattika attwali fi Spanja tmur kontra r-regoli tal-UE dwar il-moviment liberu tal-merkanzija (l-Artikolu 34 tat-TFUE). Issa Spanja għandha xahrejn biex tirrispondi għall-argumenti li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata lil Spanja.
(Għal iktar informazzjoni: Christian Wigand – tel.: +32 229 62253, Melanie Voin – tel.: +32 229 58659)
Il-ksur: il-Kummissjoni tressaq lill-Greċja, lill-Irlanda u lir-Rumanija quddiem il-Qorti tal-Ġustizzja talli ma implimentawx ir-regoli kontra l-ħasil tal-flus
Illum il-Kummissjoni ressqet lill-Greċja u lir-Rumanija quddiem il-Qorti tal-Ġustizzja tal-UE talli ma implimentawx ir-Raba' Direttiva Kontra l-Ħasil tal-Flus fil-liġi nazzjonali tagħhom. L-Irlanda implimentat biss parti limitata ħafna mir-regoli u għaldaqstant qed titressaq ukoll quddiem il-Qorti tal-Ġustizzja. Il-Kummissjoni pproponiet li l-Qorti timponi somma f'daqqa u penali ta' kuljum sakemm it-tliet pajjiżi jieħdu l-azzjoni meħtieġa. Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn is-Sessi, stqarret: “Il-ħasil tal-flus u l-finanzjament tat-terroriżmu jaffettwaw lill-UE kollha. Ma nistgħux nippermettu li xi pajjiż tal-UE jkun iktar dgħajjef mill-oħrajn. Il-ħasil tal-flus f'pajjiż wieħed jista' jappoġġa l-kriminalità f'pajjiż ieħor, u sikwit hekk jiġri. Għalhekk neħtieġu li l-Istati Membri kollha jieħdu l-passi meħtieġa biex jiġġieldu kontra l-ħasil tal-flus, u b'hekk jinxtorbu wkoll il-fondi kriminali u terroristiċi. Se nkomplu nsegwu l-implimentazzjoni ta' dawn ir-regoli tal-UE mill-Istati Membri mill-qrib ħafna u bħala kwistjoni prijoritarja.” L-Istati Membri kellhom sas-26 ta' Ġunju 2017 biex jittrasponu r-Raba' Direttiva Kontra l-Ħasil tal-Flus fil-leġiżlazzjoni nazzjonali tagħhom. Dawn ir-regoli jsaħħu r-regoli li kienu jeżistu qabel billi: isaħħu l-obbligu tal-valutazzjoni tar-riskji għall-banek, għall-avukati u għall-kontabilisti; jistabbilixxu rekwiżiti ċari ta' trasparenza dwar is-sjieda benefiċjarja għall-kumpaniji; jiffaċilitaw il-kooperazzjoni u l-iskambju ta' informazzjoni bejn l-Unitajiet tal-Intelligence Finanzjarja minn Stati Membri differenti sabiex jiġu identifikati u segwiti t-trasferimenti suspettużi ta' flus għall-prevenzjoni u għall-identifikazzjoni tal-ħasil tal-flus jew tal-finanzjament tat-terroriżmu; jistabbilixxu politika koerenti fil-konfront ta' pajjiżi mhux tal-UE li ma jkollhomx regoli sodi kontra l-ħasil tal-flus u l-finanzjament tat-terroriżmu; u jsaħħu s-setgħat tal-għoti ta' sanzjonijiet tal-awtoritajiet kompetenti. Sadanittant, fid-dawl tar-rivelazzjonijiet tal-Panama Papers u tal-attakki terroristiċi fl-Ewropa, il-Kummissjoni pproponiet il-Ħames Direttiva Kontra l-Ħasil tal-Flus sabiex tkompli ssaħħaħ il-ġlieda kontra l-ħasil tal-flus u l-finanzjament tat-terroriżmu. Dawn ir-regoli l-ġodda għandhom l-għan li jiġi żgurat livell għoli ta' salvagwardji għall-flussi finanzjarji minn pajjiżi terzi b'riskju għoli, li jittejjeb l-aċċess għall-informazzjoni tal-Unitajiet tal-Intelligence Finanzjarja, li jinħolqu reġistri ċentralizzati tal-kontijiet bankarji, u li jiġu indirizzati r-riskji ta' finanzjament tat-terroriżmu marbuta ma' muniti virtwali u kards imħallsa minn qabel. Dawn ir-regoli l-ġodda daħlu fis-seħħ fid-9 ta' Lulju 2018 wara l-pubblikazzjoni tagħhom f'Il-Ġurnal Uffiċjali tal-Unjoni Ewropea, u l-Istati Membri se jkollhom jittrasponu l-Ħames Direttiva Kontra l-Ħasil tal-Flus fil-leġiżlazzjoni nazzjonali sal-10 ta' Jannar 2020. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.
Il-ġlieda kontra l-ħasil tal-flus: il-Kummissjoni tħeġġeġ lil-LATVJA, lil MALTA u lil SPANJA biex jittrasponu għalkollox ir-Raba' Direttiva Kontra l-Ħasil tal-Flus
Illum il-Kummissjoni bagħtet opinjonijiet motivati lil-Latvja u lil Spanja, u bagħtet opinjoni motivata addizzjonali lil Malta talli ma implimentawx ir-Raba' Direttiva Kontra l-Ħasil tal-Flus fil-liġi nazzjonali. S'issa Spanja ttrasponiet ir-regoli parzjalment biss, u l-Kummissjoni sabet li t-traspożizzjoni fil-Latvja u f'Malta għadha mhix kompluta. Ir-regoli kontra l-ħasil tal-flus huma kruċjali fil-ġlieda kontra l-ħasil tal-flus u l-finanzjament tat-terroriżmu. Il-Panama Papers u skandli oħra wrew il-ħtieġa li jkun hemm regoli iktar stretti kontra l-ħasil tal-flus. Il-lakuni fi Stat Membru wieħed ikollhom impatt fuq l-oħrajn kollha. Għalhekk, il-ġlieda effettiva kontra l-ħasil tal-flus hija waħda mill-punti ċentrali tal-approċċ tal-UE fil-ġlieda kontra l-kriminalità fl-Ewropa. L-Istati Membri kollha kellhom jimplimentaw ir-regoli tar-Raba' Direttiva Kontra l-Ħasil tal-Flus sas-26 ta' Ġunju 2017. Attwalment, hemm proċeduri ta' ksur għaddejjin kontra 20 Stat Membru: tlieta fl-istadju ta' tressiq quddiem il-qorti, disgħa fl-istadju ta' opinjonijiet motivati, u tmienja fl-istadju ta' ittri ta' intimazzjoni (ara t-tmien opinjonijiet motivati preċedenti li ntbagħtu f'Diċembru 2017, u tnejn oħra li ntbagħtu f'Marzu 2018). Sadanittant, il-maġġoranza tal-Istati Membri adottaw il-liġijiet rilevanti. Issa l-Kummissjoni qed tivverifika bir-reqqa jekk dawn il-liġijiet jimplimentawx għalkollox id-dispożizzjonijiet tar-Raba' Direttiva Kontra l-Ħasil tal-Flus. Sadanittant, intlaħaq qbil rigward il-Ħames Direttiva Kontra l-Ħasil tal-Flus, u d-Direttiva daħlet fis-seħħ fid-9 ta' Lulju 2018. L-Istati Membri se jkollhom jimplimentaw dawn ir-regoli l-ġodda fil-leġiżlazzjoni nazzjonali tagħhom sal-10 ta' Jannar 2020. Jekk il-leġiżlazzjoni nazzjonali ta' Malta, tal-Latvja u ta' Spanja ma tkunx konformi mad-dritt tal-UE fix-xahrejn li ġejjin, il-Kummissjoni tista' tiddeċiedi li tressaq il-każijiet quddiem il-Qorti tal-Ġustizzja tal-UE.
8. Il-Migrazzjoni, l-Affarijiet Interni u ċ-Ċittadinanza
(Għal iktar informazzjoni: Tove Ernst – tel.: +32 229 86764, Markus Lammert – tel.: +32 229 80423)
Il-migrazzjoni legali: il-Kummissjoni tressaq lill-BELĠJU quddiem il-Qorti tal-Ġustizzja talli ma pprovdiex regoli komuni għall-ħaddiema staġjonali mhux tal-UE
Illum il-Kummissjoni ddeċidiet li tressaq lill-Belġju quddiem il-Qorti tal-Ġustizzja tal-UE (QĠUE) talli ma implimentax għalkollox id-Direttiva dwar il-Ħaddiema Staġjonali (id-Direttiva 2014/36/UE). Id-Direttiva tistabbilixxi l-kundizzjonijiet tad-dħul u tas-soġġorn tal-ħaddiema staġjonali mhux tal-UE u tiddefinixxi d-drittijiet ta' dawk il-ħaddiema staġjonali. Il-Belġju, wara li ma żammx mal-iskadenza inizjali għat-traspożizzjoni tat-30 ta' Settembru 2016, għadu ma implimentax għalkollox id-Direttiva. Id-Direttiva dwar il-Ħaddiema Staġjonali tistabbilixxi l-kundizzjonijiet li l-Istati Membri għandhom japplikaw meta jiddeċiedu li jagħtu l-aċċess għas-swieq tax-xogħol tagħhom lil ċittadini mhux tal-UE li jkunu jixtiequ jaħdmu fi Stat Membru tal-UE bħala ħaddiema staġjonali għal perjodi qosra (sa disa' xhur), spiss fl-agrikoltura u fit-turiżmu. Id-Direttiva tiżgura li dawn il-ħaddiema jiġu ttrattati bl-istess mod bħall-ħaddiema nazzjonali fir-rigward ta' għadd ta' fatturi importanti bħall-kundizzjonijiet tax-xogħol, il-paga, is-saħħa u s-sikurezza, u s-sigurtà soċjali, u tipprovdi salvagwardji li jipproteġuhom mill-isfruttament. L-Istati Membri kienu meħtieġa jittrasponu għalkollox din id-Direttiva sat-30 ta' Settembru 2016. Sa dik id-data, il-Belġju kien ittraspona r-regoli l-ġodda parzjalment biss. Il-Kummissjoni bagħtet ittra ta' intimazzjoni lill-Belġju f'Novembru 2016, u sussegwentement bagħtet opinjoni motivata f'Lulju 2017. Sa issa, il-Belġju għadu ma nnotifikax lill-Kummissjoni bit-traspożizzjoni sħiħa tad-Direttiva fil-liġi nazzjonali tiegħu. Għaldaqstant, il-Kummissjoni ddeċidiet li tressaq il-każ quddiem il-Qorti tal-Ġustizzja tal-UE. Fir-rigward tat-tressiq tal-Belġju quddiem il-Qorti tal-Ġustizzja tal-UE, il-Kummissjoni qed tipproponi penali ta' kuljum ta' € 49,906.50. L-ammont tal-penali ġie kkalkulat billi ġew meqjusa s-serjetà, id-durata tal-ksur kif ukoll l-effett ta' deterrent rifless fil-kapaċità tal-Istat Membru li jħallas. Fil-każ li t-traspożizzjoni tibqa' ma tkunx lesta u l-QĠUE tikkonferma l-fehma tal-Kummissjoni, il-penali ta' kuljum tkun trid titħallas mid-data tas-sentenza jew minn data iktar tard stabbilita mill-Qorti sakemm it-traspożizzjoni titlesta. L-ammont finali tal-penali ta' kuljum jiġi deċiż mill-Qorti, iżda ma jistax jaqbeż il-proposta tal-Kummissjoni. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.
Tressiq quddiem il-Qorti tal-Ġustizzja tal-Unjoni Ewropea u ittra ta' intimazzjoni
Il-Migrazzjoni u l-Ażil: il-Kummissjoni tieħu iktar passi fil-proċeduri ta' ksur kontra l-UNGERIJA
Illum il-Kummissjoni Ewropea ddeċidiet li tressaq lill-Ungerija quddiem il-Qorti tal-Ġustizzja tal-UE (QĠUE) talli ma allinjatx il-leġiżlazzjoni tagħha dwar l-ażil u r-ritorn mad-dritt tal-UE. Barra minn hekk, illum il-Kummissjoni bagħtet ittra ta' intimazzjoni lill-Ungerija dwar leġiżlazzjoni Ungeriża ġdida li tikkriminalizza l-attivitajiet li jappoġġaw l-applikazzjonijiet għall-ażil u għar-residenza, u li tkompli tillimita d-dritt li jintalab l-ażil. Tressiq quddiem il-Qorti minħabba nuqqas ta' konformità mal-leġiżlazzjoni tal-UE dwar l-ażil u r-ritorn: il-Kummissjoni varat proċedura ta' ksur kontra l-Ungerija fir-rigward tal-liġijiet tagħha dwar l-ażil l-ewwel f'Diċembru 2015. Wara sensiela ta' skambji kemm fil-livell amministrattiv kif ukoll f'dak politiku, u wara ittra ta' intimazzjoni kumplimentari, il-Kummissjoni bagħtet opinjoni motivata f'Diċembru 2017. Wara li analizzat it-tweġiba mill-awtoritajiet Ungeriżi, il-Kummissjoni tqis li l-parti l-kbira tal-kwistjonijiet imqajma għadhom ma ġewx indirizzati, u għaldaqstant issa ddeċidiet li tressaq lill-Ungerija quddiem il-Qorti tal-Ġustizzja tal-Unjoni Ewropea – li huwa l-aħħar stadju tal-proċedura ta' ksur. L-ittra ta' intimazzjoni dwar leġiżlazzjoni Ungeriża ġdida li tikkriminalizza l-attivitajiet li jappoġġaw l-applikazzjonijiet għall-ażil: Il-leġiżlazzjoni l-ġdida – imsemmija “Stop Soros” mill-awtoritajiet Ungeriżi – tikkriminalizza kwalunkwe assistenza offruta minn organizzazzjonijiet nazzjonali internazzjonali u mhux governamentali, jew minn kwalunkwe persuna, lil persuni li jixtiequ japplikaw għall-ażil jew għal permess tar-residenza fl-Ungerija. Il-liġijiet jinkludu wkoll miżuri li se jillimitaw il-libertajiet individwali, billi jipprevjenu lil kull min ikun soġġett għal proċeduri kriminali skont dawn il-liġijiet milli joqorbu lejn iż-żoni ta' tranżitu mal-fruntieri tal-Ungerija, fejn jinżammu l-persuni li jfittxu l-ażil. Is-sanzjonijiet ivarjaw, mill-priġunerija temporanja għal sena ħabs u l-espulsjoni mill-pajjiż. Barra minn hekk, il-liġi l-ġdida u emenda kostituzzjonali daħħlu raġunijiet ġodda biex applikazzjoni għall-ażil tiġi ddikjarata mhux ammissibbli, b'mod li jillimita d-dritt għall-ażil biss għal min jasal l-Ungerija direttament minn post fejn ħajtu jew il-libertà tiegħu jinsabu fil-periklu. Għaldaqstant, il-Kummissjoni kkonkludiet li l-Ungerija qiegħda tonqos milli tissodisfa l-obbligi tagħha skont it-Trattati tal-UE, il-liġijiet tal-UE u l-Karta tad-Drittijiet Fundamentali tal-UE. L-awtoritajiet Ungeriżi għandhom xahrejn biex iwieġbu għat-tħassib tal-Kummissjoni. Il-Kummissjoni hija lesta li tappoġġa u tgħin lill-awtoritajiet Ungeriżi fl-indirizzar ta' din il-kwistjoni. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.
Il-migrazzjoni legali: il-Kummissjoni tħeġġeġ lill-UNGERIJA biex timplimenta b'mod korrett id-Direttiva dwar ir-residenti fit-tul
Illum il-Kummissjoni ddeċidiet li tibgħat ittra ta' intimazzjoni lill-Ungerija talli eskludiet lil ċittadini mhux tal-UE bi status ta' residenti fit-tul milli jeżerċitaw il-professjoni ta' persunal veterinarju, fejn b'hekk implimentat b'mod żbaljat id-Direttiva dwar ir-residenti fit-tul (id-Direttiva tal-Kunsill 2003/109/KE). Id-Direttiva tirrikjedi li ċ-ċittadini mhux tal-UE li jkunu residenti legalment fi Stat Membru tal-UE għal minn tal-inqas ħames snin igawdu minn trattament ugwali bħaċ-ċittadini f'ċerti oqsma, inkluż l-aċċess għall-attivitajiet tal-impjiegi u tal-impjiegi għal rashom. Il-liġi Ungeriża ma tippermettix li persuni li mhumiex ċittadini tal-UE u li huma kkwalifikati bħala professjonisti veterinarji, inkluż dawk li kisbu lawrja fl-Ungerija, jeżerċitaw il-professjoni tagħhom fl-Ungerija. Issa l-Ungerija għandha xahrejn biex tirrispondi għall-argumenti mressqa mill-Kummissjoni.
Il-migrazzjoni legali: il-Kummissjoni tħeġġeġ lil 17-il Stat Membru biex jimplimentaw id-Direttiva dwar l-istudenti u r-riċerkaturi mhux tal-UE
Illum il-Kummissjoni ddeċidiet li tibgħat ittri ta' intimazzjoni lil 17-il Stat Membru (l-Awstrija, il-Belġju, Ċipru, ir-Repubblika Ċeka, il-Finlandja, Franza, il-Greċja, l-Ungerija, il-Kroazja, il-Latvja, il-Litwanja, il-Lussemburgu, il-Polonja, ir-Rumanija, is-Slovenja, Spanja, u l-Iżvezja) talli ma kkomunikawx il-leġiżlazzjoni nazzjonali li tittrasponi għalkollox id-Direttiva dwar il-kundizzjonijiet li jirregolaw id-dħul, ir-residenza u l-mobbiltà intra-UE ta' ċittadini mhux tal-UE għall-finijiet ta' riċerka, ta' studji, ta' taħriġ, ta' volontarjat, ta' skemi ta' skambju tal-istudenti jew proġetti edukattivi, u ta' au pairing (id-Direttiva 2016/801). L-Istati Membri kellhom sat-23 ta' Mejju 2018 biex jallinjaw il-leġiżlazzjoni tagħhom ma' din id-Direttiva u biex jinfurmaw lill-Kummissjoni b'dan kif ikun xieraq. Issa l-Istati Membri għandhom xahrejn biex jittrasponu għalkollox id-Direttiva fil-liġi nazzjonali tagħhom, inkella l-Kummissjoni tista' tikkunsidra li tindirizza opinjonijiet motivati.
L-Unjoni tas-Sigurtà: il-Kummissjoni tħeġġeġ lil 14 -il Stat Membru biex jimplimentaw ir-regoli l-ġodda dwar id-data tar-Reġistru tal-Ismijiet tal-Passiġġieri (PNR)
Illum il-Kummissjoni ddeċidiet li tibgħat ittri ta' intimazzjoni lill-Istati Membri li ġejjin (l-Awstrija, il-Bulgarija, Ċipru, ir-Repubblika Ċeka, l-Estonja, il-Finlandja, Franza, il-Greċja, il-Lussemburgu, in-Netherlands, il-Portugall, ir-Rumanija, is-Slovenja u Spanja) talli ma kkomunikawx l-adozzjoni ta' leġiżlazzjoni nazzjonali li tittrasponi għalkollox id-Direttiva dwar il-PNR (id-Direttiva 2016/681). L-Istati Membri kellhom sal-25 ta' Mejju 2018 biex jittrasponu d-Direttiva fil-leġiżlazzjoni nazzjonali tagħhom. Id-data tal-PNR tirreferi għall-informazzjoni pprovduta mill-passiġġieri lill-linji tal-ajru meta jirriżervaw it-titjiriet u jagħmlu check-in. Tali data tista' tinkludi informazzjoni bħal pereżempju isem il-passiġġier, id-dati tal-ivvjaġġar, l-itinerarji tal-ivvjaġġar, in-numru tal-post fuq l-ajruplan, il-bagalji, id-dettalji ta' kuntatt u l-mezz ta' pagament. Id-Direttiva tirrikjedi li l-Istati Membri jistabbilixxu sistema nazzjonali għall-ġbir, għall-analiżi u għall-iskambju tad-data tal-PNR għall-finijiet tal-infurzar tal-liġi, b'rispett sħiħ tas-salvagwardji għall-protezzjoni tad-data. L-ipproċessar tad-data dwar il-PNR huwa għodda importanti għall-ġlieda kontra t-terroriżmu u r-reati serji, u b'hekk jgħin biex jiġu ttraċċati t-tendenzi suspettużi tal-ivvjaġġar u biex jiġu identifikati l-kriminali u t-terroristi potenzjali, inklużi dawk li ma jkunux magħrufa minn qabel mal-awtoritajiet tal-infurzar tal-liġi. Huwa element ewlieni tal-Aġenda Ewropea għas-Sigurtà u huwa element kostitwenti essenzjali lejn Unjoni tas-Sigurtà effettiva u ġenwina. Matul dawn l-aħħar ftit snin, il-Kummissjoni għamlet kull sforz biex tgħin lill-Istati Membri jiżviluppaw is-sistemi nazzjonali tal-PNR tagħhom billi pprovdiet għarfien espert u finanzjament, kif ukoll billi ffaċilitat l-iskambju tal-aqwa prattiki. Madankollu, sabiex il-qafas tal-PNR jilħaq il-potenzjal kollu tiegħu, huwa kruċjali li l-Istati Membri kollha jkollhom sistemi li jaħdmu. Issa l-Istati Membri kkonċernati għandhom xahrejn biex jirrispondu għall-ittra ta' intimazzjoni, u wara dak iż-żmien il-Kummissjoni tista' tikkunsidra li tindirizza Opinjonijiet Motivati. Il-Kummissjoni se tkompli toffri appoġġ u gwida lil dawk l-Istati Membri li għad fadlilhom jiffinalizzaw ix-xogħol ta' implimentazzjoni.
9. Il-Mobbiltà u t-Trasport
(Għal iktar informazzjoni: Enrico Brivio – tel.: +32 229 56172, Alexis Perier – tel.: +32 229 69143)
It-trasport marittimu: il-Kummissjoni tressaq lill-IRLANDA quddiem il-Qorti talli ma implimentatx b'mod korrett il-leġiżlazzjoni dwar is-sikurezza
Illum il-Kummissjoni ddeċidiet li tressaq lill-Irlanda quddiem il-Qorti tal-Ġustizzja tal-UE talli ma implimentatx b'mod korrett id-dritt tal-Unjoni li jistabbilixxi l-prinċipji fundamentali li jirregolaw l-investigazzjoni ta' aċċidenti fit-trasport marittimu (id-Direttiva 2009/18/KE). Id-Direttiva tirrikjedi li kull Stat Membru jistabbilixxi korp investigattiv permanenti imparzjali, li għandu jkun indipendenti fl-organizzazzjoni tiegħu, fl-istruttura ġuridika tiegħu u fit-teħid tad-deċiżjonijiet ta' kwalunkwe parti li l-interessi tagħha jistgħu jkunu f'kunflitt mal-kompitu inkarigat lilha. Il-Kummissjoni tinsab imħassba dwar l-indipendenza tal-membri tal-Bord għall-Investigazzjoni ta' Diżgrazzji fil-Baħar (MCIB) li ġie stabbilit skont il-liġi Irlandiża. Il-liġi Irlandiża tistipula li wieħed mill-ħames membri tal-Bord ikun is-Segretarju Ġenerali tad-Dipartiment tat-Trasport, it-Turiżmu u l-Isport (DTTAS) jew persuna nnominata mid-Dipartiment, filwaqt li membru ieħor ikun is-Servejer Ewlieni tal-Uffiċċju għall-Istħarriġ tal-Baħar (MSO). Madankollu, l-Uffiċċju għall-Istħarriġ tal-Baħar għandu funzjonijiet regolatorji, amministrattivi u ta' infurzar fir-rigward tal-vapuri, it-tagħmir tagħhom kif ukoll il-kompetenza tal-baħħara. Min-naħa l-oħra, id-Dipartiment tat-Trasport, it-Turiżmu u l-Isport huwa responsabbli, fost affarijiet oħra, għall-politika dwar is-sikurezza marittima. Il-Kummissjoni hija tal-fehma li r-responsabbiltajiet u l-attivitajiet tad-DTTAS u tal-MSO jistgħu jkunu f'kunflitt mal-kompitu investigattiv tal-Bord għall-Investigazzjoni ta' Diżgrazzji fil-Baħar. B'hekk, il-Bord għall-Investigazzjoni ta' Diżgrazzji fil-Baħar ma għandux l-indipendenza meħtieġa minn dawk l-awtoritajiet Irlandiżi. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa.
Fjuwils alternattivi: il-Kummissjoni tħeġġeġ lill-BULGARIJA u lill-POLONJA biex jimplimentaw għalkollox ir-regoli tal-UE dwar l-installazzjoni tal-infrastruttura tal-fjuwils alternattivi
Illum il-Kummissjoni ħeġġet lill-Bulgarija u lill-Polonja biex jittrasponu għalkollox ir-regoli Ewropej dwar l-infrastruttura tal-fjuwils alternattivi (id-Direttiva 2014/94/UE). Dawn ir-regoli, li jikkonċernaw, fost l-oħrajn, standards armonizzati għall-infrastruttura tal-fjuwils alternattivi u dispożizzjonijiet bażiċi li jippermettu l-mobbiltà elettrika, jaqdu rwol importanti għall-funzjonament tas-suq intern tal-UE. Għandhom ukoll l-għan li jnaqqsu d-dipendenza tat-trasport fuq iż-żejt u li jtaffu l-impatt ambjentali tiegħu. Dawn iż-żewġ Stati Membri kellhom jittrasponu din id-Direttiva sat-18 ta' Novembru 2016, iżda skont is-servizzi tal-Kummissjoni ma ttrasponewx ċerti dispożizzjonijiet operattivi tad-Direttiva qabel dik id-data. Issa għandhom xahrejn biex jirrispondu; inkella, il-Kummissjoni tista' tiddeċiedi li tressaqhom quddiem il-Qorti tal-Ġustizzja tal-UE.
Sistemi ta' Trasport Intelliġenti: il-Kummissjoni tħeġġeġ lil disa' Stati Membri biex jipprovdu servizzi ta' informazzjoni dwar it-traffiku
Illum il-Kummissjoni ddeċidiet li tibgħat ittra ta' intimazzjoni lil Ċipru, lill-Ungerija, lill-Italja, lil-Litwanja, lil-Lussemburgu, lil Malta, lill-Polonja, lis-Slovakkja u lis-Slovenja talli ma qdewx l-obbligi tagħhom li jipprovdu lill-utenti b'informazzjoni minima universali u mingħajr ħlas dwar it-traffiku relatata mas-sikurezza fit-toroq (ir-Regolament ta' Delega tal-Kummissjoni 886/2013). L-Istati Membri huma mitluba jikkomunikaw il-progress li għamlu fl-implimentazzjoni tas-servizz ta' informazzjoni u f'għadd ta' informazzjoni oħra lill-Kummissjoni mhux iktar tard minn 12-il xahar wara d-dħul fis-seħħ ta' dak ir-Regolament, u kull sena kalendarja sussegwenti. Madankollu, id-disa' Stati Membri kkonċernati għadhom ma għamlux dan. Barra minn hekk, il-Kummissjoni bagħtet ukoll ittra ta' intimazzjoni lil Ċipru, lill-Ungerija, lil-Litwanja, lil-Lussemburgu, lil Malta, lis-Slovakkja u lis-Slovenja talli ma qdewx l-obbligi tagħhom li jipprovdu servizzi ta' informazzjoni dwar it-traffiku f'ħin reali għall-UE kollha (ir-Regolament ta' Delega tal-Kummissjoni 2015/962). Sat-13 ta' Lulju 2017, l-Istati Membri kellhom jipprovdu rapport lill-Kummissjoni dwar il-miżuri meħuda biex jiġi stabbilit punt ta' aċċess nazzjonali u dwar il-modalitajiet tal-funzjonament tiegħu, u fejn ikun rilevanti, il-lista ta' awtostradi li ma ġewx inklużi fin-netwerk tat-toroq trans-Ewropew u ż-żoni ta' prijorità li ġew identifikati. L-Istati Membri kollha għandhom xahrejn biex jirrispondu għall-argumenti li qajmet il-Kummissjoni; inkella, il-Kummissjoni tista' tiddeċiedi li tadotta opinjoni motivata.
It-trasport bit-triq: il-Kummissjoni tħeġġeġ lid-DANIMARKA biex ittemm id-diskriminazzjoni tat-trasportaturi barranin u tirrispetta l-libertà li jiġu pprovduti servizzi tat-trasport
Illum il-Kummissjoni ddeċidiet li titlob lid-Danimarka biex ma tillimitax il-parkeġġ tat-trakkijiet fiż-żoni ta' mistrieħ b'sjieda tal-istat għal massimu ta' 25 siegħa. Peress li tolqot b'mod prinċipali lit-trasportaturi mhux residenti, din il-limitazzjoni tammonta għal diskriminazzjoni abbażi tan-nazzjonalità, li hija pprojbita bit-trattati tal-UE. Minħabba fiha wkoll, is-sewwieqa ma jkunux jistgħu jirrispettaw ir-regoli stretti tal-UE dwar il-perjodi ta' mistrieħ għas-sewwieqa tat-trakkijiet, li huma essenzjali biex tiġi żgurata s-sikurezza fit-toroq u biex jiġu rrispettati d-drittijiet tas-sewwieqa. Barra minn hekk, din taffettwa l-libertà tat-trasportaturi li jipprovdu s-servizzi tat-trasport (prevista bir-Regolament 1072/2009) u tikkostitwixxi diskriminazzjoni indiretta mhux ġustifikabbli. Issa d-Danimarka għandha xahrejn biex tippreżenta l-osservazzjonijiet tagħha lill-Kummissjoni, u wara l-Kummissjoni tista' tiddeċiedi li tadotta opinjoni motivata.
Il-baħħara: il-Kummissjoni tħeġġeġ lil MALTA biex tikkonforma mar-regoli tal-UE dwar il-livell minimu ta' taħriġ tal-baħħara
Il-Kummissjoni ddeċidiet li tibgħat ittra ta' intimazzjoni lil Malta minħabba n-nuqqas ta' konformità tagħha mar-regoli Ewropej dwar il-livell minimu ta' taħriġ tal-baħħara (id-Direttiva 2008/106/KE, kif emendata). Il-Kummissjoni tħeġġeġ lil Malta biex tieħu azzjonijiet korrettivi biex tiżgura li s-sistema ta' ġestjoni tal-kwalità implimentata minn waħda mill-istituzzjonijiet approvati tagħha ta' taħriġ u ta' edukazzjoni marittimi tkopri l-korsijiet u l-programmi kollha ta' taħriġ marittimu, kif ukoll l-eżamijiet u l-valutazzjonijiet, b'mod partikolari t-taħriġ fl-użu ta' simulaturi. Issa Malta għandha xahrejn biex tikkonforma mad-dritt tal-UE; inkella, il-Kummissjoni tista' tiddeċiedi li tibgħat opinjoni motivata.
It-trasport bit-triq: il-Kummissjoni tħeġġeġ lil 10 Stati Membri biex jikkonformaw mar-regoli tal-UE dwar l-interkonnessjoni tar-reġistri elettroniċi nazzjonali tal-kards tas-sewwieqa
Il-Kummissjoni Ewropea ddeċidiet li tibgħat ittra ta' intimazzjoni lill-Belġju, lil Ċipru, lill-Finlandja, lil Franza, lill-Greċja, lill-Ungerija, lil-Lussemburgu, lil Malta u lill-Iżvezja talli ma wettqux it-testijiet għall-konnessjoni mas-sistema TACHOnet, u lid-Danimarka talli ma wettqitx il-konnessjoni mat-TACHOnet skont ir-Regolament (UE) 2016/68. It-TACHOnet hija s-sistema Ewropea għall-iskambju elettroniku ta' informazzjoni bejn l-Istati Membri fir-rigward ta' kards tat-takografu (it-takografu huwa apparat li jirrekordja l-ħin tas-sewqan, il-pawżi, il-perjodi ta' mistrieħ kif ukoll il-perjodi ta' xogħol ieħor imwettqa minn sewwieq). Huwa għodda essenzjali biex jiżgura l-infurzar tar-regoli dwar il-ħinijiet ta' sewqan u ta' mistrieħ fit-trasport bit-triq. L-objettiv ewlieni tat-TACHOnet huwa li jivverifika li ma jinħarġux żewġ kards jew iktar minn Stati Membri differenti għall-istess sewwieq. Ir-Regolament (UE) 2016/68 jistabbilixxi l-obbligu għall-Istati Membri biex iwettqu konnessjoni mat-TACHOnet skont ir-rekwiżiti tekniċi speċifiċi. Anke jekk l-Istati Membri msemmijin hawn fuq – bl-eċċezzjoni tad-Danimarka – huma konnessi mat-TACHOnet, dawn ma kinux kapaċi jwettqu b'suċċess it-testijiet preliminari li jindikaw li l-konnessjoni tissodisfa dawk ir-rekwiżiti tekniċi kollha. L-Istati Membri kkonċernati issa għandhom xahrejn biex jirrispondu għall-argumenti li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata.
It-trasport marittimu: il-Kummissjoni tħeġġeġ lil ħames Stati Membri biex jikkonformaw mal-leġiżlazzjoni tal-UE dwar ir-rekwiżiti tal-istat tal-bandiera
Il-Kummissjoni ħeġġet lill-Ungerija, lill-Kroazja, lil Ċipru, lir-Repubblika Ċeka u lir-Renju Unit biex jikkonformaw mal-obbligi tagħhom ta' sorveljanza amministrattiva kif previst bir-regoli tal-UE dwar ir-rekwiżiti tal-istat tal-bandiera (id-Direttiva 2009/21/KE). Dawn ir-rekwiżiti jinkludu l-kontroll li l-istruttura tal-bastiment, it-tagħmir u l-ġestjoni operazzjonali jikkonformaw mar-regolamenti dwar is-sikurezza, u li l-baħħara jkunu ċċertifikati bħala kompetenti. Skont id-Direttiva, minn Ġunju 2012 kellha tiddaħħal fis-seħħ sistema ta' ġestjoni tal-kwalità, li kellha tinżamm u li kellha tiġi ċċertifikata skont l-istandards tal-kwalità internazzjonali applikabbli. Madankollu, sa issa dawn il-pajjiżi ma pprovdewx iċ-ċertifikazzjoni meħtieġa tas-sistema ta' ġestjoni tal-kwalità. Fit-tul, in-nuqqas ta' kontroll sistematiku fl-amministrazzjoni u minnha, li sistema iċċertifikata għall-ġestjoni tal-kwalità għandha tappoġġa, jista' jkollu impatt negattiv fuq is-sikurezza, is-sigurtà u l-prestazzjoni ambjentali tal-flotta li ttajjar il-bandiera. Għalhekk, il-Kummissjoni ddeċidiet li tibgħat ittra ta' intimazzjoni lil dawn l-Istati Membri, u tathom xahrejn biex jikkonformaw mad-Direttiva; inkella, il-Kummissjoni tista' tiddeċiedi li tadotta opinjoni motivata.
Is-sikurezza fl-avjazzjoni: il-Kummissjoni tħeġġeġ lill-UNGERIJA biex tikkonforma mar-regoli tal-UE dwar ir-rekwiżiti tekniċi u l-proċeduri amministrattivi relatati mal-operazzjonijiet bl-ajru
Illum il-Kummissjoni ddeċidiet li tibgħat ittra ta' intimazzjoni lill-Ungerija talli ma kkonformatx ma' wħud mir-rekwiżiti tekniċi u mill-proċeduri amministrattivi Ewropej relatati mal-operazzjonijiet bl-ajru fl-avjazzjoni ċivili (ir-Regolament (UE) Nru 965/2012). Dan ir-Regolament jistabbilixxi regoli dettaljati għall-operazzjonijiet bl-ajru bl-ajruplani, bil-ħelikopters, bil-blalen tal-arja u bil-glajders, inklużi l-ispezzjonijiet fir-rampa tal-inġenji tal-ajru tal-operaturi taħt is-sorveljanza tas-sikurezza ta' stat ieħor. Madankollu, minħabba li ma kellhiex biżżejjed persunal, l-Ungerija ma vverifikatx il-konformità mar-rekwiżiti tas-sikurezza applikabbli għall-organizzazzjonijiet jew għat-tip ta' operazzjonijiet. L-Ungerija għandha xahrejn biex twieġeb għall-argumenti li qajmet il-Kummissjoni. Inkella, il-Kummissjoni tista' tiddeċiedi li tibgħat opinjoni motivata.
10. It-Tassazzjoni u l-Unjoni Doganali
(Għal iktar informazzjoni: Vanessa Mock – tel.: +32 229 56194, Patrick Mc Cullough – tel.: +32 229 87183)
It-tassazzjoni: il-Kummissjoni tħeġġeġ lill-ĠERMANJA biex tallinja l-prattika amministrattiva tagħha rigward ir-rimborż tal-VAT transfruntiera mad-dritt tal-UE
Illum il-Kummissjoni ddeċidiet li tibgħat opinjoni motivata lill-Ġermanja u talbitha biex tallinja r-regoli tar-rimborż tal-VAT mal-leġiżlazzjoni tal-UE (id-Direttiva dwar il-VAT – id-Direttiva tal-Kunsill 2006/112/KE u d-Direttiva dwar ir-Rimborż – id-Direttiva tal-Kunsill 2008/9/KE). F'xi każijiet, attwalment il-Ġermanja tirrifjuta li tagħti rimborż tal-VAT għal applikazzjonijiet minn persuni taxxabbli stabbiliti fi Stat Membru ieħor peress li tqis li l-informazzjoni pprovduta ma tkunx biżżejjed mingħajr ma tkun talbet għal informazzjoni addizzjonali mingħand l-applikant. Dan iwassal biex ir-rimborżi jiġu rrifjutati anke meta l-applikanti jissodisfaw ir-rekwiżiti sostantivi kif stabbiliti fid-dritt tal-UE. Jekk il-Ġermanja ma tiħux azzjoni fix-xahrejn li ġejjin, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
It-tassazzjoni: il-Kummissjoni tħeġġeġ lin-NETHERLANDS biex ma jibqgħux jintaxxaw it-trasferimenti ta' kapital tal-pensjonijiet mill-ħaddiema mobbli
Illum il-Kummissjoni ddeċidiet li tibgħat opinjoni motivata lin-Netherlands talli qed tintaxxa t-trasferimenti ta' kapital tal-pensjonijiet mill-ħaddiema mobbli lejn tlettax-il Stat Membru tal-UE li jippermettu l-pagamenti ta' pensjonijiet minn fondi ta' pensjoni f'forom oħra għajr l-annwalitajiet. Skont id-dritt tal-UE, il-ħaddiema mobbli huma liberi li jaħdmu f'impjiegi fl-Istati Membri li jippermettu l-pagamenti sħaħ jew parzjali ta' pensjonijiet f'somma f'daqqa. Il-leġiżlazzjoni tan-Netherlands toħloq restrizzjoni tal-moviment liberu tal-ħaddiema (l-Artikolu 45 tat-TFUE), tal-libertà li jiġu pprovduti s-servizzi (l-Artikolu 56 tat-TFUE) u tal-moviment liberu tal-kapital (l-Artikolu 63 tat-TFUE). Jekk in-Netherlands ma jeħdux azzjoni fix-xahrejn li ġejjin, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
It-tassazzjoni: il-Kummissjoni tħeġġeġ lill-PORTUGALL biex jallinja t-taxxa tal-ajruport ta' Lisbona mad-dritt tal-UE
Illum il-Kummissjoni ddeċidiet li tibgħat opinjoni motivata lill-Portugall biex it-taxxa tal-ajruport ta' Lisbona tiġi allinjata mar-regoli tal-UE. Skont il-liġi Portugiża, attwalment it-taxxa tapplika biss għall-persuni li mhumiex residenti tal-Portugall. L-applikazzjoni tat-taxxa tal-ajruport lil persuni li mhumiex residenti fil-Portugall biss tmur kontra l-Artikoli 18 u 21 tat-TFUE peress li tikkostitwixxi diskriminazzjoni abbażi tan-nazzjonalità. Jekk il-Portugall ma jiħux azzjoni fix-xahrejn li ġejjin, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
It-tassazzjoni: il-Kummissjoni tħeġġeġ lir-RENJU UNIT biex jallinja l-prattiki nazzjonali tiegħu rigward l-iskema ta' punt żgħir ta' kuntatt waħdieni għall-VAT mar-regoli tal-UE
Illum il-Kummissjoni ddeċidiet li tibgħat opinjoni motivata lir-Renju Unit talli ma ġabarx u ma ttrażmettiex lill-Istati Membri l-oħra d-dettalji tal-kontijiet bankarji għal kull persuna taxxabbli rreġistrata għas-sistema tal-UE kollha għall-ġbir tal-VAT mill-bejgħ onlajn ta' servizzi elettroniċi (il-punt żgħir ta' kuntatt waħdieni għall-VAT). Din il-prattika tikser ir-regoli tal-UE dwar il-kooperazzjoni amministrattiva u l-iskambju ta' informazzjoni (ir-Regolament tal-Kunsill 904/2010 u r-Regolament ta' Implimentazzjoni tal-Kummissjoni 815/2012). Attwalment, l-Istati Membri li jkunu jridu jagħtu rimborż lil persuni taxxabbli fir-Renju Unit iridu jiġbru informazzjoni addizzjonali każ b'każ, u dan huwa ta' piż u jdewwem l-għoti tar-rimborż. Jekk ir-Renju Unit ma jiħux azzjoni fix-xahrejn li ġejjin, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
Ittra ta' intimazzjoni u għeluq
It-tassazzjoni: il-Kummissjoni tħeġġeġ lill-ESTONJA biex temenda r-regoli tagħha dwar l-iskambju ta' informazzjoni u tagħlaq erba' każijiet dwar it-trasparenza fiskali
Illum il-Kummissjoni ddeċidiet li tibgħat ittra ta' intimazzjoni lill-Estonja u talbitha biex tallinja r-regoli tagħha dwar l-iskambju ta' ċerta informazzjoni tat-taxxa miżmuma mill-Istati Membri fir-rigward tal-persuni taxxabbli minn pajjiżi oħra tal-UE, kif previst fid-Direttiva dwar il-Kooperazzjoni Amministrattiva (DAC1 – id-Direttiva tal-Kunsill 2011/16/UE). Attwalment, il-liġi Estonjana ma tobbligax lill-awtoritajiet tat-taxxa tagħha biex jipprovdu lill-kontrapartijiet tagħhom fi Stati Membri oħra tal-UE bl-informazzjoni mitluba. Lanqas ma teħtieġ li huma jibdew xi proċeduri tat-taxxa għall-ksib ta' tali informazzjoni fejn ikunu meħtieġa, jew jinvolvu ruħhom fi skambji spontanji ta' informazzjoni. Jekk l-Estonja ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Estonjani. Fl-istess waqt, illum il-Kummissjoni qed tagħlaq erba' każijiet separati oħra dwar it-trasparenza fiskali. Il-Kummissjoni tilqa' l-komunikazzjoni dwar l-iskambju ta' informazzjoni dwar id-deċiżjonijiet antiċipati transfruntiera tat-taxxa u dwar ir-regoli li jipprovdu aċċess lill-awtoritajiet tat-taxxa għal informazzjoni dwar il-ġlieda kontra l-ħasil tal-flus mill-Belġju skont id-dritt tal-UE (DAC3 u DAC5 – id-Direttivi tal-Kunsill 2015/2376 u 2016/2258). Il-Kummissjoni ddeċidiet ukoll li tagħlaq il-proċeduri ta' ksur kontra Ċipru u l-Italja minħabba li dawk l-Istati Membri kkomunikaw lill-Kummissjoni li wettqu t-traspożizzjoni tagħhom tar-regoli dwar l-iskambju ta' rapportar għal kull pajjiż ma' Stati Membri oħra skont id-DAC4 (id-Direttiva tal-Kunsill 2016/881) u tar-regoli li jipprovdu aċċess lill-awtoritajiet tat-taxxa għall-informazzjoni dwar il-ġlieda kontra l-ħasil tal-flus kif meħtieġ bid-DAC5 (id-Direttiva tal-Kunsill 2016/2258).
Ittri oħra ta' intimazzjoni
It-tassazzjoni: il-Kummissjoni tħeġġeġ lill-BELĠJU biex jikkonforma mar-regoli dwar it-tassazzjoni fuq id-dħul mit-tfaddil
Illum il-Kummissjoni ddeċidiet li tibgħat ittra ta' intimazzjoni li permezz tagħha tħeġġeġ lill-Belġju biex jallinja r-regoli tiegħu dwar id-dħul mit-tfaddil fil-forma ta' pagamenti tal-imgħax lil residenti Belġjani b'kontijiet fil-Lussemburgu u fl-Awstrija mad-dritt tal-UE. Attwalment, il-Belġju jirrifjuta li jagħti krediti ta' taxxa għat-taxxa f'ras il-għajn imposta fil-Lussemburgu u fl-Awstrija mill-pagamenti tal-imgħax imsemmija hawn fuq. Dan ir-rifjut imur kontra d-dritt tal-UE fir-rigward tat-tassazzjoni tad-dħul mit-tfaddil fil-forma ta' pagamenti tal-imgħax (l-Artikolu 14 tad-Direttiva tal-Kunsill 2003/48/KE). Jekk il-Belġju ma jiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Belġjani.
It-tassazzjoni: il-Kummissjoni tħeġġeġ lill-GREĊJA biex tallinja r-regoli tagħha dwar it-tnaqqis ta' telf barrani mad-dritt tal-UE
Illum il-Kummissjoni ddeċidiet li tibgħat ittra ta' intimazzjoni lill-Greċja talli ttrattat it-telf tan-negozji mġarrab domestikament u dak imġarrab fi Stat ieħor tal-UE/taż-ŻEE b'mod differenti għal finijiet tat-taxxa. Filwaqt li kemm il-profitti tan-negozji li joriġinaw domestikament u dawk li joriġinaw fi Stat ieħor tal-UE/taż-ŻEE huma soġġetti għal taxxi fil-Greċja, it-trattament ta' telf imġarrab barra mill-pajjiż huwa limitat bil-liġi Griega u bil-linji gwida maħruġa mill-awtoritajiet tat-taxxa Griegi. Din id-differenza fit-trattament tikkostitwixxi restrizzjoni fuq id-dritt ta' stabbiliment (l-Artikolu 49 tat-TFUE). Jekk il-Greċja ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Griegi.
It-tassazzjoni: il-Kummissjoni tħeġġeġ lill-ITALJA biex tallinja r-regoli dwar il-VAT fir-rigward tal-provvista ta' servizzi relatati mal-importazzjoni tal-merkanzija mad-dritt tal-UE
Illum il-Kummissjoni ddeċidiet li tibgħat ittra ta' intimazzjoni lill-Italja dwar il-fatt li qed iżżid kundizzjonijiet ulterjuri għall-eżenzjoni mill-VAT ta' servizzi relatati mal-importazzjoni tal-merkanzija. Attwalment, il-leġiżlazzjoni Taljana tirrikjedi li sabiex l-eżenzjoni mill-VAT tiġi applikata għal servizzi anċillari relatati mal-importazzjoni tal-merkanzija, mhux biss irid jiġi inkluż il-valur tagħhom fl-ammont taxxabbli, iżda wkoll il-VAT li tiġi imposta realment fuqhom fl-importazzjoni waqt l-istadju tad-dwana. Dan imur kontra d-dispożizzjonijiet tad-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (id-Direttiva dwar il-VAT). Jekk l-Italja ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Taljani.
It-tassazzjoni: il-Kummissjoni tħeġġeġ lill-ITALJA biex ittemm tat-taxxa reġjonali fuq il-petrol għall-vetturi bil-mutur
Illum il-Kummissjoni ddeċidiet li tibgħat ittra ta' intimazzjoni lill-Italja li permezz tagħha talbet għall-abolizzjoni tat-taxxa reġjonali fuq il-petrol għall-vetturi bil-mutur (l-IRBA). L-IRBA tiġi imposta b'madwar żewġ ċenteżmi għal kull litru ta' petrol, meta mqabbla ma' 72 ċenteżmu għad-dazju tas-sisa impost abbażi ta' leġiżlazzjoni armonizzata tal-UE. L-IRBA ma għandhiex objettivi speċifiċi, iżda għandha biss objettivi baġitarji, u dan imur kontra d-dritt tal-Unjoni (l-Artikolu 1(2) tad-Direttiva dwar id-Dazju tas-Sisa, id-Direttiva tal-Kunsill 2008/118/KE). Jekk l-Italja ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Taljani.
It-tassazzjoni: il-Kummissjoni tħeġġeġ lil-LATVJA biex temenda r-regoli tagħha dwar it-taxxa fuq il-proprjetà immobbli f'Riga
Illum il-Kummissjoni ddeċidiet li tibgħat ittra ta' intimazzjoni lil-Latvja dwar ir-rekwiżiti diskriminatorji stabbiliti mill-Kunsill tal-Belt ta' Riga biex jiġu applikati rati mnaqqsa tat-taxxa fuq il-proprjetà immobbli. Ir-rati mnaqqsa huma applikabbli fuq proprjetà b'sjieda ta' ċittadin Latvjan jekk dan jiddikjaraha bħala residenza prinċipali. Madankollu, iċ-ċittadini ta' Stati Membri oħra tal-UE u taż-ŻEE huma soġġetti għal kundizzjoni addizzjonali – iridu jkunu ddikjaraw ir-residenza fil-Latvja seba' snin qabel is-sena tat-taxxa rilevanti. Din il-kundizzjoni addizzjonali tikser il-moviment liberu tal-kapital (l-Artikolu 63(1) tat-TFUE). Jekk il-Latvja ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Latvjani.
It-tassazzjoni: il-Kummissjoni tħeġġeġ lir-RENJU UNIT biex jallinja r-regoli tiegħu dwar it-taxxa fuq id-dħul mad-dritt tal-UE
Illum il-Kummissjoni ddeċidiet li tibgħat ittra ta' intimazzjoni lir-Renju Unit u talbitu biex jallinja r-regoli tiegħu mad-dritt tal-UE fir-rigward tal-allowance tat-taxxa fuq id-dħul għal telf fuq id-disponiment tal-ishma. Attwalment, jistgħu jikkwalifikaw għall-allowance biss l-ishma f'kumpaniji li jwettqu l-attivitajiet tan-negozju tagħhom totalment jew prinċipalment fir-Renju Unit. Din ir-regola tiżvantaġġa lill-kontribwenti li jinvestu f'ishma kwalifikattivi ta' kumpaniji li jwettqu n-negozju tagħhom fi Stati Membri oħra tal-UE għajr ir-Renju Unit. Timponi wkoll restrizzjoni fuq il-moviment liberu tal-kapital (l-Artikolu 63 tat-TFUE). Jekk ir-Renju Unit ma jiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet tar-Renju Unit.
It-tassazzjoni: il-Kummissjoni tħeġġeġ lir-RENJU UNIT biex jallinja r-regoli tiegħu dwar l-allowance tat-taxxa għal self lill-kummerċjanti
Illum il-Kummissjoni ddeċidiet li tibgħat ittra ta' intimazzjoni lir-Renju Unit fir-rigward tal-liġi nazzjonali tiegħu dwar l-allowance tat-taxxa fuq self lill-kummerċjanti. Attwalment, il-leġiżlazzjoni tar-Renju Unit tipprevedi allowance speċifika fejn “self kwalifikattiv” ikun sar irrekuperabbli. F'dan il-każ, min isellef ikun intitolat li jagħmel talba li l-ammont tas-self għandu jitnaqqas minħabba l-obbligazzjoni tiegħu biex iħallas it-taxxa fuq il-qligħ kapitali jew it-taxxa korporattiva fuq il-qligħ taxxabbli. Madankollu, ir-regoli jagħmlu differenza bejn it-trattament tat-taxxa ta' “self irrekuperabbli” li jingħata lil residenti tar-Renju Unit u dak li jingħata lil min jissellef u ma jkunx resident tar-Renju Unit. Dan jimponi restrizzjoni mhux iġġustifikata fuq il-moviment liberu tal-kapital (l-Artikolu 63 tat-TFUE). Jekk ir-Renju Unit ma jiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet tar-Renju Unit.
It-tassazzjoni: il-Kummissjoni tagħlaq il-każ tat-taxxa tas-suċċessjoni għall-BELĠJU
Il-Kummissjoni tilqa' l-bidliet li saru mill-Belġju fir-rigward tar-regoli dwar it-taxxa tas-suċċessjoni fir-reġjun tal-Wallonja. Issa r-regoli l-ġodda jippermettu li l-proprjetà immobbli li tinsab fil-Belġju tiġi eżentata mit-taxxa tas-suċċessjoni u jippermettu li dik il-proprjetà tintiret minn persuna deċeduta li kienet tgħix f'pajjiż ieħor fiż-ŻEE bl-istess kundizzjonijiet bħal dawk għal proprjetà li tintiret minn resident Belġjan. Illum il-Kummissjoni ddeċidiet li tagħlaq dak il-każ ta' ksur.